CELEX: 
Language: mt
Date: 2022-02-02 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta d-Direttiva 2010/40/UE tal-Parlament Ewropew u tal-Kunsill fir-rigward tal-forniment tas-servizzi ta’ informazzjoni dwar it-traffiku f’ħin reali fl-UE kollha

MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Ir-Regolament ta’ Delega tal-Kummissjoni (UE) 2015/962, li jissupplimenta d-Direttiva 2010/40/UE dwar is-Sistemi tat-Trasport Intelliġenti (ITS), jistabbilixxi speċifikazzjonijiet biex jiġu żgurati l-aċċessibbiltà, l-iskambju, l-użu mill-ġdid u l-aġġornament tad-data dwar it-toroq u t-traffiku mill-awtoritajiet tat-toroq, mill-operaturi tat-toroq u mill-fornituri tas-servizzi għall-forniment ta’ servizzi ta’ informazzjoni dwar it-traffiku f’ħin reali (RTTI) madwar l-UE. 
            
            
               Ir-Regolament ta’ Delega jiddikjara li t-tipi ta’ data elenkati fl-Anness tiegħu, li huma disponibbli f’format diġitali li jinqara minn magna u li huma relatati man-network tat-toroq trans-Ewropew (TEN-T), awtostradi jew oqsma ta’ prijorità oħrajn definiti mill-Istati Membri, iridu jiġu kondiviżi permezz ta’ Punt ta’ Aċċess Nazzjonali (NAP) f’kull Stat Membru f’format standardizzat. Ir-Regolament ta' Delega jelenka wkoll il-kundizzjonijiet għall-aċċess għad-data, l-użu u l-aġġornament tagħha, kif għandha tiġi vvalutata l-konformità mar-Regolament ta' Delega u x’għandu jiġi rrapportat dwar l-implimentazzjoni tiegħu. Ir-Regolament ta' Delega beda japplika mit-13 ta’ Lulju 2017.
            
            
               Ir-Regolament ta' Delega ma jippreskrivix il-ħolqien ta’ data li għadha ma teżistix f’format diġitali li jinqara minn magna. Għalhekk, ir-rekwiżiti tar-Regolament ta' Delega japplikaw biss għat-tipi ta’ data elenkati fl-Anness li diġà jeżistu f’format diġitali li jinqara minn magna.
            
            
               Bl-istess mod, ir-Regolament ta' Delega ma jirrikjedix li t-tipi ta’ data elenkati fl-Anness jiġu kondiviżi mingħajr ħlas, mingħajr preġudizzju għar-rekwiżiti imposti f’leġiżlazzjoni oħra tal-Unjoni jew nazzjonali. L-NAPs jipprovdu servizzi ta’ skoperta li jippermettu lill-partijiet ikkonċernati jsibu liema data hija disponibbli u t-termini u l-kundizzjonijiet applikabbli tagħhom għall-użu mill-ġdid. Id-data elenkata fuq l-NAPs tista’ tkun soġġetta għal ftehimiet ta’ liċenzjar sabiex jingħata aċċess jew sabiex id-data tiġi kondiviża.
            
            
               Id-dinja tas-sistemi tat-trasport intelliġenti qed tinbidel b’mod rapidu, filwaqt li qegħdin jiġu implimentati applikazzjonijiet ġodda f’mobbiltà kooperattiva, konnessa u awtomatizzata u fil-futur qarib huma previsti aktar applikazzjonijiet. Biex jiġi appoġġat l-iżvilupp ulterjuri ta’ servizzi ta’ informazzjoni dwar it-traffiku madwar l-UE, huma meħtieġa tipi ta’ data addizzjonali, pereżempju dwar ir-Regolamenti dwar l-Aċċess għall-Vetturi Urbani (UVARs) jew il-punti ta’ rriċċarġjar/riforniment biex jippermettu informazzjoni aktar akkurata u affidabbli dwar l-ivvjaġġar minn bieb sa bieb; sorsi ġodda ta’ data (pereżempju, data ġġenerata fil-vettura) jistgħu jintużaw ukoll biex itejbu l-ġestjoni tat-traffiku u l-operazzjonijiet ta’ manutenzjoni fit-toroq. Barra minn hekk, il-kopertura ġeografika tad-data jeħtieġ li tiġi estiża biex tkopri ż-żoni reġjonali u urbani li bħalissa ma humiex fil-kamp ta’ applikazzjoni tar-Regolament ta' Delega. 
            
            
               Dawn il-kwistjonijiet tqajmu, fost prijoritajiet oħra, fil-Programm ta’ Ħidma aġġornat tad-Direttiva dwar l-ITS, adottat f’Diċembru 2018
                  1
                wara l-approvazzjoni mill-Kumitat Ewropew dwar l-ITS
                  2
               , li jindirizza l-ħidma li għandha titwettaq mill-Kummissjoni. F’konformità mal-objettivi tal-Programm ta’ Ħidma, u wara investigazzjoni bir-reqqa li kienet tinkludi analiżi tal-benefiċċji meta mqabbla mal-kostijiet, ġiet irrakkomandata reviżjoni tar-Regolament ta' Delega. 
            
            
               Ir-reviżjoni hija inkluża fl-Istrateġija Komprensiva għal Mobbiltà Sostenibbli u Intelliġenti
                  3
               , ippubblikata f’Diċembru 2020, bħala azzjoni 36 taħt l-inizjattiva ewlenija 6 (“Nagħmlu l-mobbiltà multimodali konnessa u awtomatizzata realtà”). Dan ir-Regolament ta' Delega jikkontribwixxi biex jgħin lill-UE tieħu vantaġġ sħiħ mis-soluzzjonijiet diġitali intelliġenti u mis-sistemi tat-trasport intelliġenti. Ir-reviżjoni għandha l-għan ukoll li tiċċara kwalunkwe duplikazzjoni bejn Regolamenti Delegati oħra li jissupplimentaw id-Direttiva dwar l-ITS u li tallinja l-approċċ tagħhom mal-iżviluppi fil-qasam.
            
            
               Ir-reviżjoni hija parti mix-xenarju li qed jevolvi tal-leġiżlazzjoni dwar id-data, li hija appoġġata mill-istrateġija Ewropea għad-data fi Frar 2020. Waħda mill-miżuri minn din l-istrateġija, l-Att dwar il-Governanza tad-Data, għandha l-għan li tiżgura li d-data tintuża mill-ġdid b’mod effettiv biex tipprovdi servizzi affidabbli liċ-ċittadini tal-UE u biex tevita l-monopolji tad-data. 
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               ·Bażi ġuridika
            
            
               Dan l-Att Delegat jissupplimenta d-Direttiva 2010/40/UE, f’konformità mal-Artikolu 7, u jikkostitwixxi l-leġiżlazzjoni separata għal azzjoni ta’ prijorità (b) kif definit fl-Artikolu 3. Is-setgħa li tadotta Atti Delegati hija mogħtija lill-Kummissjoni soġġetta għall-kundizzjonijiet stipulati fl-Artikolu 12 tal-istess Direttiva.
            
            
               ·Is-sussidjarjetà
            
            
               L-informazzjoni dwar it-traffiku tikkontribwixxi għas-sikurezza fit-toroq, tnaqqas il-konġestjoni tat-traffiku u għalhekk tillimita l-emissjonijiet tal-vetturi għall-benefiċċju tal-utenti tat-toroq u tal-popolazzjoni Ewropea. Dan ir-Regolament Delegat ifittex li jtejjeb l-aċċessibbiltà, l-iskambju, l-użu mill-ġdid u l-aġġornament tad-data dwar it-toroq u t-traffiku meħtieġa għall-forniment ta’ servizzi ta’ informazzjoni dwar it-traffiku f’ħin reali li jkunu ta’ kwalità għolja u kontinwi fl-Unjoni kollha. 
            
            
               Diġà hemm suq tal-UE għall-forniment ta’ servizzi ta’ informazzjoni dwar it-traffiku f’ħin reali, u huwa fl-interess tal-utenti, tal-klijenti, tal-awtoritajiet pubbliċi, tal-fornituri ta’ dawk is-servizzi u tal-pubbliku ġenerali li jinħolqu l-kundizzjonijiet it-tajba biex dan ikompli jiġi żviluppat b’modi innovattivi. L-iżvilupp ulterjuri ta’ servizzi ta’ informazzjoni dwar it-traffiku transfruntiera madwar l-UE huwa ffaċilitat minn sett armonizzat ta’ rekwiżiti tad-data, inklużi speċifikazzjonijiet dwar l-istandardizzazzjoni, l-aċċessibbiltà, il-kwalità tad-data u l-partijiet ikkonċernati meħtieġa biex jipprovdu data għall-użu mill-ġdid. Hemm ukoll il-ħtieġa ta’ dispożizzjonijiet armonizzati dwar il-funzjonament ta’ dawn is-servizzi biex jiġi żgurat li jipprovdu informazzjoni (simili) madwar l-Ewropa b’mod koerenti.
            
            
               ·Proporzjonalità
            
            
               Fix-xenarju li qed jevolvi tas-servizzi ta’ informazzjoni diġitali, ir-revoka u s-sostituzzjoni tar-Regolament ta' Delega eżistenti huma l-aktar forma sempliċi ta’ azzjoni tal-Unjoni li se tkompli tilħaq l-objettiv li jiġu pprovduti servizzi ta’ informazzjoni dwar it-traffiku f’ħin reali li jkunu ta’ kwalità għolja u kontinwi madwar l-Unjoni. Dan jirrikjedi li l-Kummissjoni Ewropea u l-Istati Membri jallinjaw ir-rekwiżiti mal-aħħar żviluppi u leġiżlazzjoni biex jakkomodaw innovazzjonijiet futuri. Peress li l-ivvjaġġar effiċjenti minn bieb sa bieb qed jiġi appoġġat dejjem aktar minn servizzi ta’ informazzjoni, huwa meħtieġ li dawn is-servizzi jkollhom aċċess għal firxa wiesgħa ta’ data standardizzata u ta’ kwalità għolja dwar in-network tat-toroq Ewropew kollu. 
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT 
            
         
         
            
               ·Konsultazzjonijiet mal-partijiet ikkonċernati
            
            
               Saru żewġ eżerċizzji ta’ stħarriġ mal-partijiet ikkonċernati (f’April 2020 u f’Ġunju 2020), żewġ workshops pubbliċi (fit-8 ta’ Mejju 2020 u fit-3 ta’ Diċembru 2020) u tliet fażijiet ta’ intervisti magħżula mal-partijiet ikkonċernati biex titħejja l-proposta
                  4
               .
            
            
               F’Jannar 2020 saret l-ewwel fażi ta’ intervisti dwar l-ambitu biex jiġi pprovdut kontribut li jista’ jintuża biex jiġu rfinati l-mistoqsijiet tar-riċerka. Fl-24 ta’ Frar 2020, saret l-ewwel laqgħa ta’ esperti mal-Istati Membri biex tiġi pprovduta ħarsa ġenerali lejn l-implimentazzjoni tar-Regolament ta' Delega sa dak iż-żmien, il-passi li jmiss previsti fl-implimentazzjoni tiegħu u fl-istudju ta’ appoġġ. 
            
            
               L-ewwel stħarriġ immirat mal-partijiet ikkonċernati sar mill-24 ta’ Marzu sal-25 ta’ April 2020, li kien jinkorpora l-feedback u l-għarfien li kienu nġabru sa dak iż-żmien dwar il-problemi u l-isfidi identifikati fis-settur; dan l-istħarriġ irċieva 153 tweġiba. Fit-8 ta’ Mejju sar workshop mal-partijiet ikkonċernati biex jiġu diskussi u vvalidati r-riżultati mill-ewwel stħarriġ, u t-tieni fażi ta’ intervisti mal-partijiet ikkonċernati saret mit-18 ta’ Mejju sat-2 ta’ Ġunju 2020. Dawn l-intervisti ntużaw biex jiġu vvalidati r-riżultati mill-workshop tal-partijiet ikkonċernati u mill-istħarriġ immirat. 
            
            
               It-tieni stħarriġ immirat beda fl-14 ta’ Settembru 2020 u kien miftuħ għal ġimagħtejn, u attira 96 rispondent. It-tielet fażi ta’ intervisti biex jiġu vvalidati r-riżultati tal-istudju bdiet fl-14 ta’ Ottubru 2020 u damet tliet ġimgħat. B’kollox, saru 50 intervista fil-fond mal-partijiet ikkonċernati. 
            
            
               Sabiex jiġu vvalidati l-eżiti tal-analiżi tal-benefiċċji mqabbla mal-kostijiet, intgħażlu u ġew irfinati ħames studji tal-każijiet f’sessjonijiet ta’ ħidma ma’ rappreżentanti minn tipi differenti ta’ NAPs bejn id-9 u l-20 ta’ Novembru 2020. Fit-3 ta’ Diċembru 2020 ġie organizzat workshop finali tal-partijiet ikkonċernati, biex jiġu ppreżentati l-eżiti tal-istudju ta’ appoġġ lill-partijiet ikkonċernati kollha involuti fil-proċess. Kull workshop tal-partijiet ikkonċernati attira aktar minn 100 parteċipant. 
            
            
               ·L-użu tal-għarfien espert
            
            
               L-Istati Membri, flimkien mal-pajjiżi taż-ŻEE u l-Iżvizzera, ġew mistiedna jaħtru esperti biex jattendu sensiela ta’ laqgħat mal-Kummissjoni biex jgħinu fl-iżvilupp tar-reviżjoni tar-Regolament ta' Delega. Saru tnax-il laqgħa bejn l-24 ta’ Frar 2020 u t-13 ta’ April 2021
                  5
               , u r-rappreżentanti mill-Parlament Ewropew ipparteċipaw ukoll f’għadd ta’ dawn il-laqgħat. Barra minn hekk, saru għadd ta’ laqgħat bilaterali mal-Istati Membri.
            
            
               ·Studju ta’ sostenn
            
            
               Studju ta’ sostenn, li tlesta fl-2020, eżamina s-servizzi ta’ informazzjoni essenzjali dwar it-traffiku u liema tipi ta’ data addizzjonali jistgħu jkomplu jappoġġaw dawn is-servizzi. L-istudju ta’ sostenn eżamina l-kostijiet u l-benefiċċji li jirriżultaw mill-inklużjoni ta’ dawn it-tipi ta’ data addizzjonali fir-Regolament Delegat u l-estensjoni tal-kamp ta’ applikazzjoni ġeografiku lil hinn min-network tat-TEN-T u awtostradi oħra, possibbilment għat-tipi kollha ta’ data. L-istudju sab li s-sehem tan-network tat-toroq kopert minn data dinamika dwar l-istatus tat-toroq u data dwar it-traffiku f’ħin reali huwa limitat madwar l-Unjoni, speċjalment lil hinn mill-kamp ta’ applikazzjoni ġeografiku attwali tar-Regolament ta' Delega, anke jekk xi tipi ta’ data dinamika dwar l-istatus tat-toroq jitqiesu kruċjali wkoll għas-servizzi tal-RTTI (eż. limiti dinamiċi tal-veloċità, għeluq tat-toroq). 
            
            
               Meta wieħed iqis l-investiment għoli meħtieġ għad-diġitalizzazzjoni tal-proċessi u/jew għat-tnedija ta’ sensuri ġodda, l-istudju kkonkluda li t-titjib tal-aċċess għal kwalunkwe wieħed minn dawn it-tipi ta’ data billi jsiru aċċessibbli permezz ta’ NAP, sakemm dawn ikunu diġà disponibbli f’format diġitalizzat, iġib benefiċċji f’termini ta’ inqas konġestjoni, inqas ħin tal-ivvjaġġar u inqas emissjonijiet, fuq in-networks tat-toroq kollha koperti. Għalhekk, it-titjib tal-aċċessibbiltà tad-data fin-networks kollha tat-toroq kien il-punt tat-tluq għar-reviżjoni tat-test tar-Regolament Delegat.
            
            
               Ġew ikkunsidrati tliet għażliet ta’ politika, minbarra l-linja bażi. Il-linja bażi kkunsidrat l-iżvilupp tas-settur mingħajr ebda intervent leġiżlattiv, iżda qieset is-sitwazzjoni tal-pandemija u l-azzjonijiet l-oħra meħuda biex tittejjeb is-sostenibbiltà tat-trasport fl-għaxar snin li ġejjin. L-għażliet ta’ politika kienu:
            
            
               (1)L-Għażla ta’ Politika 1, li kienet tinkludi tipi ta’ data addizzjonali (bħall-UVARs) għall-kamp ta’ applikazzjoni ġeografiku attwali tan-network TEN-T, awtostradi u żoni ta’ prijorità oħra, biss meta jkunu diġà disponibbli f’format diġitali li jinqara minn magna.
            
            
               (2)L-Għażla ta’ Politika 2, li kienet tinkludi l-Għażla ta’ Politika 1 flimkien ma’ estensjoni tal-kamp ta’ applikazzjoni ġeografiku għal toroq oħra, kemm għat-tipi ta’ data addizzjonali attwali kif ukoll għal dawk possibbli, meta diġà jkunu disponibbli f’format diġitali li jinqara minn magna. 
            
            
               (3)L-Għażla ta’ Politika 3, li kienet tinkludi l-Għażla ta’ Politika 2 u li eżaminat l-obbligu tad-disponibbiltà tad-data f’format diġitali li jinqara minn magna, jiġifieri d-data tkun trid tinħoloq jekk ma tkunx disponibbli, fuq l-aktar kamp ta’ applikazzjoni ġeografiku xieraq. Ġie rikonoxxut mill-bidu tal-istudju u fid-diskussjonijiet mal-partijiet ikkonċernati li dan ma jkunx inkluż fir-reviżjoni tar-Regolament ta' Delega, peress li dan imur lil hinn mis-setgħa delegata lill-Kummissjoni fid-Direttiva dwar l-ITS. Din l-Għażla ta’ Politika ġiet inkluża biss għar-riċerka dwar l-effetti tad-disponibbiltà ta’ tipi speċifiċi ta’ data fuq servizzi ta’ informazzjoni dwar it-traffiku f’ħin reali u biex jiġu involuti l-istess partijiet ikkonċernati u esperti tal-Istati Membri fil-proċess, u mhix koperta minn hawn ’il quddiem.
            
            
               L-istudju kkonkluda li data addizzjonali relatata mal-UVARs, mal-punti u mal-istazzjonijiet tal-irriċarġjar u tar-riforniment, ma’ data storika dwar it-traffiku, ma’ regoli speċifiċi oħra tat-toroq u tat-traffiku, u mad-data ġġenerata fil-vettura jenħtieġ li tiġi inkluża fir-Regolament Delegat minħabba l-benefiċċji li jiġġeneraw għas-servizzi tal-RTTI attwali (eż. servizzi ta’ navigazzjoni, assistenza intelliġenti fil-veloċità) u futuri (eż. mobilità kooperattiva, konnessa u awtomatizzata). Dan ikkonkluda li l-kamp ta’ applikazzjoni ġeografiku tar-Regolament ta’ Delega jenħtieġ li jiġi estiż biex ikopri n-network kollu tat-toroq, mhux biss għal tipi ta’ data addizzjonali iżda wkoll għad-data kollha attwalment koperta mir-Regolament ta’ Delega. Dan jiffaċilita l-ivvjaġġar minn bieb sa bieb u jiżgura li d-data tkun aċċessibbli fuq il-partijiet kollha tan-network tat-toroq, inkluż, pereżempju, dwar il-lok u d-disponibbiltà tal-punti tal-iċċarġjar u tar-riforniment tal-fjuwil, informazzjoni li hija aktar kritika f’żoni fejn jinsabu ftit faċilitajiet bħal dawn.
            
            
               Għat-tipi addizzjonali ta’ data, l-analiżi ssuġġeriet li, kull meta d-data storika dwar it-traffiku u d-data ġġenerata fil-vettura relatata man-network kollu tat-toroq ikunu diġà disponibbli f’format diġitali li jinqara mill-magna, dawn jenħtieġ li jkunu magħmula aċċessibbli permezz tal-NAP (Għażla ta’ Politika 2).
            
            
               L-istudju ta’ appoġġ saħħaħ l-argumenti favur ir-reviżjoni tar-Regolament ta' Delega, billi żied it-tipi ta’ data u estenda l-kamp ta’ applikazzjoni ġeografiku għan-network kollu tat-toroq. Aġġornamenti oħra għall-ispeċifikazzjonijiet u għar-rekwiżiti tal-istandardizzazzjoni ġew inklużi fit-test rivedut skont il-linji deskritti hawn fuq u fit-taqsima 5.1. 
            
            
               ·Idoneità regolatorja u simplifikazzjoni
            
            
               Filwaqt li tqieset il-firxa tal-bidliet meħtieġa u biex jiġu ssalvagwardjati ċ-ċarezza u l-leġibbiltà tar-Regolament ta' Delega, huwa propost li jitħassar u li jiġi ssostitwit ir-Regolament ta' Delega (UE) 2015/962 eżistenti. Instabet possibbiltà li tiġi ssimplifikata l-leġiżlazzjoni u/jew li jitnaqqsu l-kostijiet bla bżonn fl-eliminazzjoni tad-duplikazzjonijiet fit-tipi ta’ data bejn ir-Regolamenti Delegati differenti skont id-Direttiva dwar l-ITS u inkluż ir-rapportar fir-rapporti ta’ progress tad-Direttiva dwar l-ITS. 
            
         
         
            
               ·Drittijiet fundamentali
            
            
               Fl-UE, id-dritt għall-protezzjoni ta’ data personali huwa ggarantit skont l-Artikolu 8 tal-Karta tad-Drittijiet Fundamentali tal-Unjoni Ewropea. Kull meta l-miżuri previsti f’dan ir-Regolament ta' Delega jinvolvu l-ipproċessar ta’ data personali, dawn għandhom jitwettqu f’konformità mad-dritt tal-UE, b’mod partikolari r-Regolament Ġenerali dwar il-Protezzjoni tad-Data (GDPR - ir-Regolament (UE) 2016/679) u d-Direttiva dwar il-Privatezza elettronika (id-Direttiva 2002/58/KE).
            
            
               4.IMPLIKAZZJONIJIET BAĠITARJI
            
            
               Ma hija mistennija l-ebda implikazzjoni għall-baġit tal-UE li tirriżulta direttament mill-applikazzjoni tar-Regolament Delegat il-ġdid.
            
            
               5.ELEMENTI OĦRA
            
            
               ·Spjegazzjoni aktar dettaljata tad-dispożizzjonijiet speċifiċi tal-proposta
            
            
               5.1.Tipi ta’ data addizzjonali, kategoriji ta’ data organizzati mill-ġdid u mogħtija isem ġdid u sinerġiji mtejba ma’ leġiżlazzjoni oħra
            
            
               Il-kategoriji tad-data preċedenti (data statika, data dinamika dwar l-istatus tat-toroq u data dwar it-traffiku) ingħataw isem ġdid u t-tipi tad-data tagħhom ġew organizzati mill-ġdid biex jiġu allinjati aħjar mal-karatteristiċi tad-data u mar-rekwiżiti speċifiċi. Il-kategoriji l-ġodda tad-data huma data dwar l-infrastruttura, data dwar ir-regolamenti u r-restrizzjonijiet, data dwar l-istat tan-network u data dwar l-użu f’ħin reali tan-network. Tipi ta’ data addizzjonali introdotti fir-Regolament Delegat il-ġdid huma:
            
            
               ·Data dwar l-infrastruttura: 
            
            
               ·il-lok fejn jinsabu l-punti u l-istazzjonijiet tal-irriċarġjar u tar-riforniment;
            
            
               ·il-lok taż-żoni tas-servizz u taż-żoni ta’ mistrieħ;
            
            
               ·Data dwar ir-regolamenti u r-restrizzjonijiet:
            
            
               ·restrizzjonijiet fuq il-piż/it-tul/il-wisa’/l-għoli;
            
            
               ·toroq f’direzzjoni waħda;
            
            
               ·il-limiti tar-restrizzjonijiet, tal-projbizzjonijiet jew tal-obbligi b’validità żonali, l-istatus tal-aċċess attwali u l-kundizzjonijiet għaċ-ċirkolazzjoni fiż-żoni tat-traffiku regolati;
            
            
               ·Data dwar l-użu f’ħin reali tan-network:
            
            
               ·id-disponibbiltà ta’ punti u stazzjonijiet għar-riforniment għal tipi ta’ fjuwil alternattivi;
            
            
               ·il-prezz tal-irriċċarġjar/tar-riforniment ad hoc.
            
            
               Sabiex jiġu allinjati aħjar mar-Regolament Delegat (UE) 2017/1926 dwar is-servizzi ta’ informazzjoni dwar l-ivvjaġġar multimodali u d-Direttiva dwar l-Infrastruttura tal-Fjuwils Alternattivi
                  6
               , ċerti tipi ta’ data tneħħew jew ingħataw isem ġdid. Pereżempju, tneħħiet id-data dwar il-parkeġġ; għad-data dwar il-pedaġġi, żdiedet referenza għall-mezzi disponibbli bl-imnut u għall-metodi ta’ twettiq għall-ħlas tal-pedaġġi (konsistenti mar-Regolament Delegat (UE) 2017/1926). 
            
            
               Kif enfasizzat fil-premessi 45 u 46 tal-proposta għal Regolament tal-Parlament Ewropew u tal-Kunsill dwar il-varar ta’ infrastruttura ta’ fjuwils alternattivi, u li jħassar id-Direttiva 2014/94/UE tal-Parlament Ewropew u tal-Kunsill (COM(2021) 559 final), huwa meħtieġ li l-konsumaturi jiġu pprovduti b’informazzjoni suffiċjenti dwar il-pożizzjoni ġeografika, il-karatteristiċi u s-servizzi offruti fil-punti tal-irriċarġjar u tar-riforniment ta’ fjuwils alternattivi aċċessibbli għall-pubbliku. Dan jinkludi informazzjoni dwar id-disponibbiltà ta’ servizzi intelliġenti ta’ ċċarġjar u ta’ ċċarġjar bidirezzjonali, kif ukoll informazzjoni dwar is-sehem rinnovabbli tal-fjuwils alternattivi li qed jinbiegħu, kif previst mill-Artikolu 20a tal-proposta għal Direttiva li temenda d-Direttiva (UE) 2018/2001 dwar il-promozzjoni tal-enerġija minn sorsi rinnovabbli. Jenħtieġ li jiġu stabbiliti rekwiżiti dwar it-tipi ta’ data u obbligi fuq il-partijiet ikkonċernati rigward id-disponibbiltà u l-aċċessibbiltà għal data rilevanti relatata mal-irriċarġjar u mar-riforniment fi ħdan il-qafas tal-varar ta’ infrastruttura ta’ fjuwils alternattivi, li jibnu fuq l-eżiti tal-Azzjoni ta’ Appoġġ tal-Programm tal-Faċilità Nikkollegaw l-Ewropa dwar “Ġbir ta’ data relatata mal-punti tal-irriċarġjar/tar-riforniment għall-fjuwils alternattivi u l-kodiċijiet ta’ identifikazzjoni uniċi relatati mal-atturi tal-elettromobbiltà” (“IDACS”).
            
         
         
            
               Dispożizzjonijiet li jappoġġaw l-aċċessibbiltà u l-użu mill-ġdid tat-tipi ta’ data fl-Anness bħala data storika, data ta’ previżjoni u data ġġenerata fil-vettura ġew miżjuda mal-Artikoli rilevanti.
            
            
               5.2.L-estensjoni tal-kamp ta’ applikazzjoni ġeografiku u l-prijoritizzazzjoni ta’ tipi kruċjali ta’ data
            
            
               Il-kamp ta’ applikazzjoni ġeografiku tar-Regolament Delegat ġie estiż biex ikopri n-network kollu tat-toroq, minbarra t-toroq privati. It-toroq privati li huma parti min-network tat-TEN-T jew li huma ddeżinjati bħala awtostrada jew triq primarja ma humiex parti minn din l-eżenzjoni. Din l-estensjoni tal-kamp ta’ applikazzjoni ġeografiku se tapplika mill-1 ta’ Jannar 2028 għat-tipi kollha ta’ data elenkati fl-Anness tar-Regolament ta' Delega.
            
            
               Ġie introdott pass intermedju biex jippermetti lill-Istati Membri jżidu gradwalment l-aċċess għad-data, billi jitolbuhom jiddeterminaw network ta’ toroq primarji, definit bħala toroq li jgħaqqdu bliet jew reġjuni ewlenin, jew it-tnejn li huma, li ma humiex ikklassifikati bħala parti min-network komprensiv tat-toroq trans-Ewropew jew bħala awtostrada. It-tipi kollha ta’ data elenkati fir-Regolament ta' Delega dwar in-network TEN-T, awtostradi oħra u toroq primarji jridu jkunu aċċessibbli permezz tal-NAPs sal-1 ta’ Jannar 2025.
            
            
               Mil-lista tat-tipi ta’ data fl-Anness tar-Regolament ta' Delega, ċerti tipi ta’ data ġew immarkati bħala “kruċjali” minħabba n-natura tagħhom: dawn jipprovdu informazzjoni dwar regolamenti, restrizzjonijiet jew sitwazzjonijiet relatati mas-sikurezza li jistgħu jesponu lill-utenti tat-toroq għal toroq imblukkati, multi jew sitwazzjonijiet perikolużi. Sabiex jiġi żgurat li x-xogħol fuq kif dawn it-tipi ta’ data jsiru aċċessibbli jibda mill-aktar fis possibbli, ir-Regolament Delegat il-ġdid jistabbilixxi l-istess skadenza tal-1 ta’ Jannar 2025 għall-aċċessibbiltà (jekk dawn it-tipi ta’ data jeżistu f’format diġitali li jinqara minn magna) fuq in-network tat-toroq kollu. 
            
            
               5.3.It-titjib tal-użu mill-ġdid tad-data fis-servizzi tal-informazzjoni dwar it-traffiku
            
            
               Sabiex jinkisbu l-benefiċċji tat-titjib tal-aċċessibbiltà tad-data, huwa meħtieġ li d-data tintuża mill-ġdid fis-servizzi tal-informazzjoni dwar it-traffiku. Għalhekk, id-dispożizzjonijiet dwar l-użu mill-ġdid ta’ tipi speċifiċi ta’ data ġew imsaħħa fir-Regolament Delegat il-ġdid. Meta Stat Membru jagħmel regolamenti tat-traffiku, pjanijiet taċ-ċirkolazzjoni tat-traffiku jew miżuri temporanji għall-ġestjoni tat-traffiku aċċessibbli permezz ta’ NAP, huwa propost li l-fornituri tas-servizzi jkunu obbligati jużaw mill-ġdid din id-data fis-servizzi tagħhom lill-utenti tat-toroq, u b’hekk l-informazzjoni pprovduta permezz ta’ dawn is-servizzi tkun koerenti mad-data li tkun saret aċċessibbli. Dan itejjeb l-inċentivi għall-awtoritajiet pubbliċi biex jiddiġitalizzaw dawn it-tipi ta’ data, peress li l-aċċessibbiltà tagħhom se żżid il-benefiċċji tas-soċjetà u se ttejjeb ir-riżultati tal-politika. Barra minn hekk, id-dispożizzjonijiet eżistenti dwar ir-rapportar tal-ineżattezzi fid-data lill-awtoritajiet pubbliċi ttejbu u ġew estiżi għad-detenturi kollha tad-data, li min-naħa tagħhom jenħtieġ li jtejbu l-kwalità tad-data.
            
            
               5.4.Flessibbiltà għal aktar żvilupp tal-istandards u tar-rekwiżiti tal-kwalità tad-data
            
            
               Għadd ta’ standards differenti huma msemmija b’mod espliċitu fir-Regolament ta' Delega, u d-DATEX II
                  7
                qed jintuża fil-kategoriji kollha tad-data. Ir-referenzi għal INSPIRE
                  8
                 u TN-ITS
                  9
                ġew miżjuda fejn rilevanti, kif ukoll ir-rekwiżit għall-Istati Membri li jikkooperaw fejn l-istandards Ewropej huma neqsin għal tipi speċifiċi ta’ data jew li jiddeterminaw standards li jistgħu jintużaw bħala alternattiva komuni. L-għan huwa li tiġi armonizzata kwalunkwe ħidma ulterjuri ta’ standardizzazzjoni u tiġi evitata l-frammentazzjoni minħabba l-użu ta’ standards differenti.
            
            
               Dan l-istess approċċ ittieħed meta ġew definiti r-rekwiżiti tal-kwalità tad-data, li jeħtieġ li jiġu żviluppati mill-Istati Membri li jikkooperaw u mill-partijiet ikkonċernati rilevanti. Il-ħidma eżistenti dwar ir-rekwiżiti tal-kwalità u l-ispeċifikazzjonijiet tal-metadata jeħtieġ li tiġi żviluppata u armonizzata kontinwament.
            
            
               5.5.It-titjib tal-użu mill-ġdid tad-data ġġenerata fil-vettura
            
            
               Id-data ġġenerata fil-vettura hija sors potenzjali ta’ data għal għadd ta’ tipi ta’ data fir-Regolament ta’ Delega. Dan is-sors jista’ jintuża, pereżempju, biex jiġu ddeterminati l-veloċitajiet, il-ħinijiet tal-ivvjaġġar, il-kundizzjonijiet ħżiena tat-triq, u l-aċċidenti u l-inċidenti li jseħħu fuq in-network tat-toroq. Sabiex jisfruttaw dan is-sors ta’ data għal kompiti speċifiċi ta’ operat tat-toroq pubbliċi bħall-ġestjoni tat-traffiku u l-ġestjoni tal-assi, skont ir-Regolament Delegat il-ġdid, l-awtoritajiet pubbliċi jistgħu jitolbu lid-detenturi ta’ data ġġenerata fil-vetturi u lill-fornituri ta’ servizzi biex jaqsmu tipi ta’ data rilevanti b’kundizzjonijiet Ġusti, Raġonevoli u Mhux diskriminatorji (FRND). Jekk tintuża data personali, l-ipproċessar tagħha jirrikjedi li l-awtoritajiet pubbliċi jkunu jistgħu jindikaw bażi ġuridika f’konformità mal-Artikolu 6(1) tar-Regolament (UE) 2016/679. L-għan huwa li jitnaqqsu l-ostakoli għall-awtoritajiet pubbliċi biex jaċċessaw id-data jew jibbenefikaw minn servizzi bbażati fuq din id-data, u li jitħallew jużaw id-data/is-servizzi biex itejbu l-informazzjoni għall-utenti tat-toroq, jottimizzaw il-ġestjoni tat-traffiku u jżidu s-sikurezza fit-toroq.
            
            
               5.6.L-introduzzjoni gradwali tal-implimentazzjoni u tar-rapportar
            
            
               Sabiex l-Istati Membri u l-industrija jingħataw biżżejjed żmien biex jikkonformaw mar-Regolament Delegat il-ġdid, ġiet proposta skeda ta’ żmien gradwali għall-implimentazzjoni tiegħu. L-Istati Membri jridu jirrapportaw dwar l-identifikazzjoni ta’ toroq primarji (jiġifieri triq barra miż-żoni urbani li tgħaqqad bliet jew reġjuni ewlenin, jew it-tnejn li huma, mhux ikklassifikata bħala parti min-network komprensiv trans-Ewropew tat-toroq jew bħala awtostrada) fit-territorju tagħhom sal-1 ta’ Jannar 2023, li għalihom jistgħu jużaw mill-ġdid id-definizzjoni stabbilita għad-Direttiva dwar il-Ġestjoni tas-Sikurezza fl-Infrastruttura tat-Toroq
                  10
               .
            
            
               L-informazzjoni sussegwenti dwar l-implimentazzjoni ta’ dan ir-Regolament Delegat, filwaqt li hija speċifikata fl-Artikolu 12, se tkun parti mir-rapporti ta’ progress previsti fl-Artikolu 17(3) tad-Direttiva 2010/40/UE. Dan għandu jissimplifika l-obbligi ta’ rapportar, peress li dawn ir-rapporti ta’ progress ikopru kemm l-implimentazzjoni tad-Direttiva kif ukoll ta’ dan ir-Regolament Delegat.
            
            
               L-ewwel pass importanti (l-aċċess għal tipi ta’ data kruċjali fuq in-network kollu tat-toroq, l-aċċess għat-tipi kollha ta’ data fuq in-network TEN-T, awtostradi oħra u toroq primarji) huwa stabbilit għall-1 ta’ Jannar 2025. L-aċċess għat-tipi kollha ta’ data fuq in-network kollu tat-toroq huwa meħtieġ sal-1 ta’ Jannar 2028, iżda dan jirreferi biss għal data li diġà kienet disponibbli f’format diġitali li jinqara minn magna u għalhekk tista’ tintuża mill-ġdid permezz tan-NAPs. 
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 2.2.2022
            
            
               li jissupplimenta d-Direttiva 2010/40/UE tal-Parlament Ewropew u tal-Kunsill fir-rigward tal-forniment tas-servizzi ta’ informazzjoni dwar it-traffiku f’ħin reali fl-UE kollha
            
            
               (Test b’rilevanza għaż-ŻEE)
            
         
         
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2010/40/UE tal-Parlament Ewropew u tal-Kunsill tas-7 ta’ Lulju 2010 dwar il-qafas għall-varar ta’ Sistemi ta’ Trasport Intelliġenti fil-qasam tat-trasport bit-triq u għall-interkonnessjonijiet ma’ modi oħrajn ta’ trasport
                  11
               , u b’mod partikolari l-Artikolu 7 tagħha,
            
            
               Billi:
            
            
               (1)L-Artikolu 3(b) tad-Direttiva 2010/40/UE jistabbilixxi bħala azzjoni ta’ prijorità l-forniment ta’ servizzi ta’ informazzjoni dwar it-traffiku f’ħin reali fl-UE kollha għall-iżvilupp u l-użu ta’ speċifikazzjonijiet u standards. 
            
            
               (2)L-Artikolu 6(1) tad-Direttiva 2010/40/UE jirrikjedi li l-Kummissjoni tadotta l-ispeċifikazzjonijiet neċessarji biex tiżgura l-kompatibbiltà, l-interoperabbiltà u l-kontinwità għall-varar u l-użu operattiv tas-Sistemi tat-Trasport Intelliġenti (STI) għall-forniment ta’ servizzi ta’ informazzjoni dwar it-traffiku f’ħin reali fl-UE kollha. Il-Kummissjoni tistabbilixxi dawn l-ispeċifikazzjonijiet fir-Regolament ta' Delega tal-Kummissjoni (UE) 2015/962, bil-għan li ttejjeb l-aċċessibbiltà, l-iskambju, l-użu mill-ġdid u l-aġġornament tad-data meħtieġa għall-forniment ta’ servizzi ta’ kwalità għolja u kontinwi ta’ informazzjoni dwar it-traffiku f’ħin reali madwar l-Unjoni. 
            
            
               (3)Id-data tkompli tipprovdi l-bażi kuntestwali għall-ġenerazzjoni ta’ informazzjoni dwar it-traffiku f’ħin reali. Peress li l-varar tal-ITS jaċċellera madwar l-Unjoni, dan jeħtieġ appoġġ kontinwu fil-forma ta’ aċċess akbar u mingħajr xkiel għal tipi ta’ data eżistenti u ġodda rilevanti għall-forniment ta’ servizzi ta’ informazzjoni dwar it-traffiku f’ħin reali, b’kopertura ġeografika akbar. Għalhekk, huwa meħtieġ aġġornament tar-rekwiżiti dwar il-forniment tad-data biex ikompli jiġi żgurat użu mill-ġdid effettiv fis-servizzi tal-informazzjoni lill-utenti finali. Dawn ir-rekwiżiti aġġornati jistgħu potenzjalment jaffettwaw il-katina kollha tad-data, mill-akkwist, l-ifformattjar u l-aggregazzjoni tad-data sad-distribuzzjoni u l-inklużjoni tagħha fis-servizzi tal-informazzjoni dwar it-traffiku.
            
            
               (4)L-Artikolu 5 tad-Direttiva 2010/40/UE jistipula li l-ispeċifikazzjonijiet adottati f’konformità mal-Artikolu 6 ta’ din id-Direttiva jenħtieġ li jiġu applikati fir-rigward tal-applikazzjonijiet u s-servizzi tal-ITS, meta dawn ikunu varati mingħajr preġudizzju għad-dritt ta’ kull Stat Membru li jiddeċiedi dwar il-varar ta’ dawn l-applikazzjonijiet u s-servizzi fit-territorju tiegħu. 
            
            
               (5)Dawn l-ispeċifikazzjonijiet jenħtieġ li japplikaw għall-forniment tas-servizzi ta’ informazzjoni tat-traffiku f’ħin reali kollha mingħajr preġudizzju għal speċifikazzjonijiet partikolari adottati f’atti oħra skont id-Direttiva 2010/40/UE, b’mod partikolari r-Regolament ta’ Delega tal-Kummissjoni (UE) Nru 885/2013
                  12
                u r-Regolament ta’ Delega tal-Kummissjoni (UE) Nru 886/2013
                  13
               . 
            
            
               (6)Is-suq għall-forniment ta’ servizzi ta’ informazzjoni dwar it-traffiku f’ħin reali diġà jeżisti fl-Unjoni u huwa fl-interess kemm tal-utenti u l-konsumaturi kif ukoll tal-fornituri ta’ dawn is-servizzi li jinħolqu l-kundizzjonijiet xierqa ta’ qafas għal dan is-suq sabiex jiġi ppreservat u jiġi żviluppat ulterjorment f’modi innovattivi. Fir-rigward tal-forniment ta’ servizzi ta’ informazzjoni dwar it-traffiku f’ħin reali, id-Direttiva 2019/1024/UE tal-Parlament Ewropew u tal-Kunsill
                  14
                tistabbilixxi regoli minimi dwar l-użu mill-ġdid ta’ informazzjoni tas-settur pubbliku fl-Unjoni kollha. Fir-rigward tal-użu mill-ġdid ta’ data miżmuma mill-awtoritajiet tat-toroq u mill-operaturi tat-toroq pubbliċi, ir-regoli stabbiliti b’dan ir-Regolament, b’mod partikolari dawk dwar l-aġġornamenti tad-data, huma applikabbli bla preġudizzju għar-regoli stabbiliti bid-Direttiva 2019/1024/UE. Fir-rigward tal-użu mill-ġdid tad-data miżmuma mid-detenturi privati tad-data, ir-regoli stabbiliti minn dan ir-Regolament ma jimponux il-kondiviżjoni tad-data mingħajr ħlas. Id-data miżmuma mid-detenturi privati tad-data tista’ tkun soġġetta għal ftehimiet ta’ liċenzja biex jiġi regolat l-użu mill-ġdid tagħhom.
            
            
               (7)Id-Direttiva 2007/2/KE tal-Parlament Ewropew u tal-Kunsill
                  15
                toħloq infrastruttura tad-data ġeografika tal-Unjoni Ewropea sabiex tippermetti l-kondiviżjoni tal-informazzjoni ġeografika u aċċess pubbliku għaliha (inklużi t-tema tad-data ġeografika “networks tat-trasport”) fl-Unjoni kollha bil-għan li jiġu sostnuti l-politiki ambjentali tal-Unjoni, u l-politiki jew l-attivitajiet li jista’ jkollhom impatt fuq l-ambjent. L-ispeċifikazzjonijiet stipulati f’dan ir-Regolament jenħtieġ li jkunu kompatibbli mal-ispeċifikazzjonijiet stabbiliti mid-Direttiva 2007/2/KE u l-atti ta’ implimentazzjoni tagħha, b’mod partikolari r-Regolament tal-Kummissjoni (UE) Nru 1089/2010
                  16
               . L-estensjoni tal-applikazzjoni ta’ dawn l-ispeċifikazzjonijiet għat-tipi kollha ta’ data dwar l-infrastruttura tista’ tippromwovi wkoll aktar armonizzazzjoni f’dan il-qasam.
            
            
               (8)Ir-Regolament (UE) Nru 1315/2013 tal-Parlament Ewropew u tal-Kunsill
                  17
                jiddefinixxi l-infrastruttura tat-trasport bit-triq li tagħmel parti min-network ewlieni u min-network trans-Ewropew tat-trasport. Esternalitajiet tat-traffiku rikorrenti u diffikultajiet oħra tal-ġestjoni tat-traffiku, bħalma huma l-konġestjoni, it-tniġġis tal-arja jew l-istorbju, ma humiex limitati għan-network trans-Ewropew tat-toroq jew għall-awtostradi. Fil-fatt, sehem sinifikanti tal-konġestjoni tat-traffiku rikorrenti jseħħ f’żoni urbani. Barra minn hekk, is-servizzi ta’ informazzjoni dwar it-traffiku f’ħin reali madwar l-UE jenħtieġ li jippermettu l-ivvjaġġar minn bieb sa bieb u jenħtieġ li ma jkunux limitati għan-network komprensiv trans-Ewropew tat-toroq u għal awtostradi oħra. Għalhekk, jenħtieġ li l-Istati Membri japplikaw dawn l-ispeċifikazzjonijiet għan-network kollu tat-toroq, bl-eċċezzjoni ta’ toroq li ma jkunux proprjetà ta’ awtorità pubblika tat-toroq jew tat-trasport. It-toroq li jkunu proprjetà ta’ awtorità pubblika tat-toroq jew tat-trasport iżda li jkunu assenjati lil entità privata fil-forma ta’ konċessjoni ta’ ġestjoni jenħtieġ li ma jkunux parti minn din l-eċċezzjoni. 
            
            
               (9)Tipi speċifiċi ta’ data meqjusa bħala kruċjali għall-iżvilupp ulterjuri ta’ servizzi affidabbli ta’ informazzjoni dwar it-traffiku u għat-titjib tas-sikurezza tat-traffiku, bħar-regolamenti tat-traffiku, ir-restrizzjonijiet u l-għeluq tat-toroq jew tal-korsija, jenħtieġ li jkunu disponibbli mill-awtoritajiet tat-toroq jew mill-operaturi tat-toroq. Minħabba l-importanza tagħhom, dawk it-tipi ta’ data jeħtieġ li jsiru aċċessibbli bħala stadju importanti aktar bikri meta mqabbla ma’ tipi oħra ta’ data.
            
            
               (10)Sabiex ikunu jistgħu jsiru l-iżviluppi meħtieġa fil-qasam tal-aċċessibbiltà u l-istandardizzazzjoni tad-data, jenħtieġ li tiġi kkunsidrata implimentazzjoni gradwali. Dan l-istadju jenħtieġ li jipprovdi żieda fattibbli u gradwali fil-kopertura ġeografika u fl-aċċessibbiltà għad-data. Għal dak il-għan, l-Istati Membri jenħtieġ li jiddefinixxu network primarju tat-toroq fit-territorju tagħhom. Sabiex jiddefinixxu dan in-network primarju tat-toroq, l-Istati Membri jistgħu jużaw mill-ġdid id-definizzjoni tan-network kif meħtieġ mill-Artikolu 1 tad-Direttiva 2008/96/KE tal-Parlament Ewropew u tal-Kunsill.
            
            
               (11)Minħabba d-diversità tas-sorsi tad-data li jvarjaw minn sensuri bbażati fuq l-infrastruttura għal vetturi li jaġixxu bħala sensuri, huwa importanti li l-ispeċifikazzjonijiet ikunu allinjati mal-kategoriji ta’ data rilevanti u mat-tipi ta’ data rilevanti, li jkunu jkopru diversi sorsi possibbli tad-data u t-teknoloġija li jintużaw biex tinħoloq jew tiġi aġġornata d-data. 
            
            
               (12)Meta l-miżuri previsti f’dan ir-Regolament ikunu jinvolvu l-ipproċessar ta’ data personali, dawn jenħtieġ li jitwettqu f’konformità mad-dritt tal-Unjoni dwar il-protezzjoni tad-data personali u l-privatezza, b’mod partikolari r-Regolament (UE) 2016/679
                  18
                tal-Parlament Ewropew u tal-Kunsill, u, fejn applikabbli, id-Direttiva 2002/58/KE tal-Parlament Ewropew u tal-Kunsill. Partijiet mid-Direttiva 2002/58/KE tal-Parlament Ewropew u tal-Kunsill japplikaw ukoll għall-ipproċessar ta’ data mhux personali.
            
            
               (13)Sabiex jiġi żviluppat forniment armonizzat u mingħajr xkiel tas-servizzi ta’ informazzjoni dwar it-traffiku f’ħin reali, l-Istati Membri jenħtieġ li jibbażaw fuq soluzzjonijiet u standards tekniċi eżistenti, provduti mill-organizzazzjonijiet tal-istandardizzazzjoni Ewropej u internazzjonali, bħalma hi d-DATEX II (CEN/TS 16157 u l-verżjonijiet aġġornati li jiġu wara) u l-istandards ISO. Għal tipi ta’ data li għalihom ma hemmx format standardizzat, l-Istati Membri u l-partijiet ikkonċernati jenħtieġ li jiġu mħeġġa li jikkooperaw sabiex jintlaħaq ftehim dwar id-definizzjoni tad-data, il-format tad-data u l-metadata. 
            
            
               (14)Diġà jeżistu diversi metodi ta’ referenza dwar il-lokazzjoni dinamika fl-Unjoni u qed jiġu applikati fl-Istati Membri. L-użu ta’ metodi ta’ referenza dwar il-lokazzjoni differenti jenħtieġ li jibqgħu permessi. Madankollu, l-Istati Membri u l-partijiet ikkonċernati jenħtieġ li jiġu mħeġġa biex jikkooperaw bil-ħsieb li jintlaħaq qbil dwar il-metodi permessi ta’ referenza dwar il-lokazzjoni, jekk hemm bżonn permezz ta’ korpi ta’ standardizzazzjoni Ewropej. 
            
            
               (15)L-aċċessibbiltà u l-aġġornament regolari tad-data milll-awtoritajiet tat-toroq u l-operaturi tat-toroq huma essenzjali biex jippermettu l-produzzjoni ta’ mapep diġitali aġġornati u akkurati li huma element fundamentali għal applikazzjonijiet tal-ITS affidabbli. Il-produtturi tal-mapep diġitali jenħtieġ li jiġu mħeġġa biex jintegraw l-aġġornamenti tad-data rilevanti fis-servizzi tal-mapep u fl-aġġornament tal-mapep eżistenti tagħhom fil-ħin. Sabiex jikkonformaw mal-politiki pubbliċi bħas-sikurezza fit-toroq, il-fornituri tas-servizzi u l-produtturi tal-mapep diġitali jenħtieġ li jikkollaboraw mal-awtoritajiet pubbliċi biex jikkoreġu l-ineżattezzi fid-data tagħhom.
            
            
               (16)L-aċċessibbiltà ta’ data akkurata u aġġornata hija essenzjali għall-forniment ta’ servizzi ta’ informazzjoni dwar it-traffiku f’ħin reali madwar l-Unjoni. Id-data rilevanti tinġabar u tinħażen mill-awtoritajiet tat-toroq, mill-operaturi tat-toroq, mid-detenturi tad-data ġġenerata fil-vetturi, mill-partijiet ikkonċernati relatati mal-irriċarġjar u mar-riforniment, mill-operaturi tal-pedaġġi u mill-fornituri tas-servizzi tal-informazzjoni dwar it-traffiku f’ħin reali. Sabiex jiġi ffaċilitat l-iskambju u l-użu mill-ġdid faċli ta’ din id-data għall-forniment ta’ tali servizzi, l-awtoritajiet tat-toroq, l-operaturi tat-toroq, id-detenturi ta’ data ġġenerata fil-vetturi, il-partijiet ikkonċernati relatati mal-irriċarġjar u mar-riforniment, l-operaturi tal-pedaġġi u l-fornituri tas-servizzi ta’ informazzjoni dwar it-traffiku f’ħin reali jenħtieġ li jagħmlu d-data, il-metadata u l-informazzjoni korrispondenti dwar il-kwalità tad-data aċċessibbli għal awtoritajiet tat-toroq, operaturi tat-toroq, partijiet ikkonċernati relatati mal-irriċarġjar u mar-riforniment, operaturi tal-pedaġġi, fornituri tas-servizzi tal-informazzjoni dwar it-traffiku f’ħin reali, produtturi tal-mapep diġitali oħra u joħolqu l-possibbiltà li din tkun tista’ tiġi skoperta minnhom permezz tal-punt ta’ aċċess nazzjonali jew komuni. Il-punt ta’ aċċess jista’ jieħu l-forma ta’ repożitorju, reġistru, portal tal-web jew simili skont it-tip ta’ data. Il-punti ta’ aċċess nazzjonali jew komuni jistgħu jindikaw ukoll postijiet oħra fejn tkun tista’ tiġi aċċessata d-data, mingħajr ma tiġi ospitata d-data nnifisha. L-Istati Membri jenħtieġ li jiġbru flimkien il-punti ta’ aċċess pubbliċi u privati eżistenti f’punt uniku biex jippermettu l-aċċess għat-tipi ta’ data rilevanti disponibbli li jaqgħu fl-ambitu ta’ dawn l-ispeċifikazzjonijiet. L-Istati Membri jistgħu jkomplu jużaw il-punti ta’ aċċess stabbiliti skont ir-Regolament ta' Delega tal-Kummissjoni (UE) 2015/962 u jenħtieġ li jkunu liberi li jiddeċiedu li jużaw il-punti ta’ aċċess stabbiliti skont atti delegati oħrajn adottati skont id-Direttiva 2010/40/UE bħala l-punti ta’ aċċess nazzjonali għad-data li taqa’ fil-kamp ta’ applikazzjoni ta’ dan ir-Regolament.
            
         
         
            
               (17)Sabiex l-awtoritajiet tat-toroq, l-operaturi tat-toroq, il-partijiet ikkonċernati relatati mal-irriċarġjar u mar-riforniment, l-operaturi tal-pedaġġi, il-fornituri tas-servizzi u l-produtturi tal-mapep diġitali jkunu jistgħu jiskopru u jużaw b’suċċess u b’mod kosteffiċjenti d-data rilevanti, huwa meħtieġ li l-kontenut u l-istruttura ta’ din id-data jiġu deskritti b’mod ċar permezz tal-metadata.
            
            
               (18)Is-servizzi ta’ informazzjoni dwar it-traffiku f’ħin reali jeħtieġ li jkunu akkurati sabiex jipprovdu l-aħjar informazzjoni possibbli lill-utenti finali f’termini ta’ affidabbiltà u puntwalità. Sabiex jittejbu l-benefiċċji għall-utenti tat-toroq f’dak li jirrigwarda  sikurezza akbar fit-toroq u inqas konġestjoni tat-traffiku, dawn is-servizzi jenħtieġ li jirriflettu wkoll il-prijoritajiet tal-awtoritajiet tat-toroq, kif espressi pereżempju permezz ta’ pjanijiet ta’ ċirkolazzjoni tat-traffiku aċċessibbli b’mod diġitali. 
            
            
               (19)Dawn l-ispeċifikazzjonijiet jenħtieġ li ma jobbligaw lill-ebda parti kkonċernata biex tibda tiġbor kwalunkwe data li ma hijiex tiġbor diġà jew li tiddiġitalizza kwalunkwe data li mhix diġà disponibbli f’format li tinqara minn magna. Ir-rekwiżiti speċifiċi dwar l-aġġornamenti tad-data jenħtieġ li japplikaw biss għad-data li fil-fatt tinġabar u tkun disponibbli f’format diġitali li jinqara minn magna. Fl-istess ħin, l-Istati Membri jenħtieġ li jiġu mħeġġa biex ifittxu modi kosteffettivi li huma adatti għall-ħtiġijiet tagħhom biex jiddiġitalizzaw id-data eżistenti dwar l-infrastruttura u d-data dwar ir-regolamenti u r-restrizzjonijiet.
            
            
               (20)Dawn l-ispeċifikazzjonijiet jenħtieġ li ma jobbligawx lill-awtoritajiet tat-toroq jew lill-operaturi tat-toroq biex jiddefinixxu jew jimplimentaw il-pjanijiet taċ-ċirkolazzjoni tat-traffiku u miżuri temporanji għall-ġestjoni tat-traffiku. Jenħtieġ li dawn ma jobbligawx lill-fornituri tas-servizz jikkondividu kwalunkwe data minn tagħhom ma’ fornituri oħrajn tas-servizz. Il-fornituri tas-servizz jenħtieġ li jkunu liberi li jikkonkludu ftehimiet kummerċjali bejniethom għall-użu mill-ġdid tad-data rilevanti.
            
            
               (21)L-Istati Membri u l-partijiet ikkonċernati tal-ITS jenħtieġ li jiġu mħeġġa biex jikkooperaw sabiex jinkiseb qbil dwar definizzjonijiet komuni tal-kwalità tad-data bil-għan li jintużaw indikaturi komuni għall-kwalità tad-data fil-katina kollha tal-valur tad-data dwar it-traffiku, bħalma huma l-kompletezza, il-preċiżjoni u l-aġġornament tad-data, il-metodu tal-akkwiżizzjoni u l-metodu ta’ referenza dwar il-lokazzjoni użati, kif ukoll il-verifiki tal-kwalità applikati. Jenħtieġ li jiġu mħeġġa wkoll ikomplu jaħdmu biex jistabbilixxu l-metodi tal-kejl tal-kwalità assoċjati u l-monitoraġġ tat-tipi differenti ta’ data. L-Istati Membri jenħtieġ li jiġu mħeġġin jaqsmu ma’ xulxin l-għarfien, l-esperjenza u l-aħjar prattiki tagħhom f’dan il-qasam fil-proġetti ta’ koordinazzjoni li għaddejjin u futuri. 
            
            
               (22)Huwa rikonoxxut li l-użu tad-data u tas-servizzi ta’ informazzjoni dwar it-traffiku f’ħin reali ġġenerati mill-fornituri privati tas-servizzi u d-detenturi ta’ data ġġenerata fil-vettura jistgħu jirrappreżentaw mod kosteffettiv għall-awtoritajiet tat-toroq u l-operaturi tat-toroq biex itejbu l-ġestjoni tat-traffiku, is-sikurezza fit-toroq kif ukoll il-ġestjoni u l-manutenzjoni tal-infrastruttura. It-termini FRAND komuni jenħtieġ li jintużaw mill-awtoritajiet pubbliċi meta jirċievu dawn id-data jew is-servizzi għall-kompiti msemmija hawn fuq, sabiex jitnaqqsu l-ostakli għall-aċċess u tinħoloq trasparenza dwar il-kundizzjonijiet għall-użu mill-ġdid. L-Istati Membri u l-partijiet ikkonċernati rilevanti huma mħeġġa jiddefinixxu t-termini FRAND komuni applikabbli għall-użu mill-ġdid tat-tipi ta’ data rilevanti għall-eżekuzzjoni ta’ dawn il-kompiti pubbliċi.
            
            
               (23)Il-fornituri privati tas-servizzi jistgħu jużaw id-data miġbura mill-awtoritajiet tat-toroq u mill-operaturi tat-toroq bħala data tal-input għas-servizzi ta’ informazzjoni dwar it-traffiku f’ħin reali tagħhom stess. It-termini u l-kundizzjonijiet speċifiċi applikabbli għal tali użu mill-ġdid ta’ din id-data jenħtieġ li jitħallew f’idejn il-partijiet ikkonċernati mingħajr preġudizzju għad-dispożizzjonijiet tad-Direttiva (UE) 2019/1024
                  19
               . Ċerti tipi ta’ data pprovduti mill-awtoritajiet tat-toroq u mill-operaturi tat-toroq, bħall-pjanijiet taċ-ċirkolazzjoni tat-traffiku, ir-regolamenti u r-restrizzjonijiet tat-traffiku u l-miżuri temporanji għall-ġestjoni tat-traffiku, jenħtieġ li jerġgħu jintużaw mill-fornituri privati tas-servizzi sabiex tiġi żgurata l-aċċessibbiltà għall-utenti tat-toroq għall-informazzjoni rilevanti permezz ta’ servizzi ta’ informazzjoni dwar it-traffiku f’ħin reali.
            
            
               (24)Sabiex jiġi żgurat li dawn l-ispeċifikazzjonijiet jiġu implimentati b’mod korrett, jenħtieġ li l-Istati Membri jivvalutaw il-konformità mar-rekwiżiti dwar l-aċċessibbiltà, l-iskambju, l-użu mill-ġdid u l-aġġornament tad-data mill-awtoritajiet tat-toroq, mill-operaturi tat-toroq, mill-produtturi tal-mapep diġitali, mill-operaturi tal-pedaġġi, mill-partijiet ikkonċernati relatati mal-irriċarġjar u mar-riforniment, mid-detenturi ta’ data ġġenerata fil-vettura u mill-fornituri tas-servizzi. Għal dak il-għan, jenħtieġ li l-awtoritajiet kompetenti jkunu liberi li jibbażaw fuq dikjarazzjonijiet ta’ konformità bbażati fuq l-evidenza ppreżentati mill-awtoritajiet tat-toroq, mill-operaturi tat-toroq, mill-produtturi tal-mapep diġitali, mill-operaturi tal-pedaġġi, mill-partijiet ikkonċernati relatati mal-irriċarġjar u mar-riforniment, mid-detenturi ta’ data ġġenerata fil-vettura u mill-fornituri tas-servizzi. L-Istati Membri jenħtieġ li jaħdmu flimkien biex jarmonizzaw l-approċċ tagħhom lejn il-valutazzjoni tal-konformità fil-proġetti ta’ koordinazzjoni li għaddejjin u futuri, li jgħinu fl-implimentazzjoni tal-ispeċifikazzjonijiet ta’ dan ir-Regolament.
            
            
               (25)Dawn l-ispeċifikazzjonijiet ma jillimitawx il-libertà tal-espressjoni tax-xandara tar-radju sakemm ma jobbligawhomx jieħdu kwalunkwe pożizzjoni speċifika fir-rigward tal-informazzjoni li trid tinxtered, u jħallu biżżejjed spazju għall-Istati Membri biex iqisu t-tradizzjonijiet kostituzzjonali nazzjonali tagħhom fir-rigward tal-libertà tal-espressjoni tax-xandara tar-radju. 
            
            
               (26)Filwaqt li titqies il-firxa tal-bidliet meħtieġa, jenħtieġ li r-Regolament ta’ Delega tal-Kummissjoni (UE) 2015/962 jitħassar.
            
            
               ADOTTAT DAN IR-REGOLAMENT: 
            
            
               Artikolu 1
            
            
               Suġġett u kamp ta’ applikazzjoni
            
            
               1.Dan ir-Regolament jistabbilixxi l-ispeċifikazzjonijiet meħtieġa sabiex jiġu żgurati l-aċċessibbiltà, l-iskambju, l-użu mill-ġdid u l-aġġornament tad-data mid-detenturi tad-data u mill-utenti tad-data għall-forniment ta’ servizzi ta’ informazzjoni dwar it-traffiku f’ħin reali madwar l-UE, u sabiex jiġi żgurat li dawn is-servizzi jkunu akkurati u disponibbli bejn il-fruntieri għall-utenti finali.
            
            
               2.Dan ir-Regolament japplika għan-network kollu tat-toroq li huwa aċċessibbli għall-pubbliku għat-traffiku motorizzat. B’eċċezzjoni, dan ma għandux japplika għal toroq privati, sakemm ma jkunux parti min-network komprensiv tat-TEN-T jew ikunu ddeżinjati bħala awtostrada jew bħala triq primarja.
            
            
               3.Dan ir-Regolament għandu japplika f’konformità mal-Artikolu 5 tad-Direttiva 2010/40/UE.
            
            
               Artikolu 2
            
            
               Definizzjonijiet
            
            
               Għall-finijiet ta’ dan ir-Regolament, għandhom japplikaw id-definizzjonijiet fl-Artikolu 4 tad-Direttiva 2010/40/UE.
            
            
               Id-definizzjonijiet li ġejjin għandhom japplikaw ukoll:
            
         
         
            
               (1)“network tat-toroq trans-Ewropew ewlieni” tfisser l-infrastruttura tat-trasport bit-triq li hija parti min-network ewlieni kif definit fir-Regolament (UE) Nru 1315/2013;
            
            
               (2)“network tat-toroq trans-Ewropew komprensiv” tfisser l-infrastruttura tat-trasport bit-triq li hija parti min-network komprensiv kif definit fir-Regolament (UE) Nru 1315/2013 tal-Parlament Ewropew u tal-Kunsill;
            
            
               (3)“awtostrada” tfisser triq li hija deżinjata bħala tali mill-Istat Membru fejn tinsab;
            
            
               (4)“l-aċċessibbiltà tad-data” tfisser il-possibbiltà li tintalab u tinkiseb id-data fi kwalunkwe ħin f’format li jista’ jinqara minn magna;
            
            
               (5)“data statika” tfisser data li ma tinbidilx spiss jew fuq bażi regolari;
            
            
               (6)“data dinamika” tfisser data li tinbidel spiss jew fuq bażi regolari;
            
            
               (7)“aġġornament tad-data” tfisser kwalunkwe modifika ta’ data eżistenti, inkluż it-tħassir tagħha jew iż-żieda ta’ elementi ġodda jew addizzjonali;
            
            
               (8)“informazzjoni dwar it-traffiku f’ħin reali” tfisser informazzjoni derivata minn kwalunkwe data dwar l-infrastruttura, data dwar ir-regolamenti u r-restrizzjonijiet, data dwar l-istat tan-network u data dwar l-użu f’ħin reali tan-network, jew il-kombinazzjoni tagħhom; 
            
            
               (9)“servizz ta’ informazzjoni dwar it-traffiku f’ħin reali” tfisser servizz tal-ITS li jipprovdi mill-ewwel lill-utenti finali informazzjoni dwar it-traffiku f’ħin reali;
            
            
               (10)“awtorità tat-toroq” tfisser kwalunkwe awtorità pubblika responsabbli għall-ippjanar, il-kontroll jew il-ġestjoni tat-toroq li jaqgħu taħt il-kompetenza territorjali tagħha;
            
            
               (11)“operatur tat-toroq” tfisser kwalunkwe entità pubblika jew privata li hija responsabbli għall-manutenzjoni u għall-ġestjoni tat-toroq u għall-ġestjoni tal-flussi tat-traffiku;
            
            
               (12)“fornitur tas-servizzi” tfisser kwalunkwe fornitur pubbliku jew privat tas-servizzi ta’ informazzjoni dwar it-traffiku f’ħin reali, minbarra s-sempliċi trażmissjoni tad-data lill-utenti tad-data;
            
            
               (13)“operatur tal-pedaġġi” tfisser kwalunkwe entità pubblika jew privata li tieħu r-rwol ta’ fornitur tas-servizz ta’ pedaġġ jew ta’ kollettur tal-pedaġġi kif definit fid-Direttiva (UE) 2019/520 tal-Parlament Ewropew u tal-Kunsill
                  20
               ;
            
            
               (14)“detentur tad-data” tfisser kwalunkwe persuna ġuridika, suġġett tad-data jew entità pubblika jew privata li għandha d-dritt li tagħti aċċess għal jew li taqsam it-tipi ta’ data elenkati fl-Anness taħt il-kontroll tagħha, f’konformità mad-dritt applikabbli tal-Unjoni jew dak nazzjonali;
            
            
               (15)“utent tad-data” tfisser kwalunkwe awtorità tat-toroq, operatur tat-toroq, operatur tal-pedaġġi, fornitur tas-servizz u produttur tal-mapep diġitali jew kwalunkwe entità oħra li tuża d-data biex toħloq informazzjoni dwar it-traffiku f’ħin reali jew, fejn permess mit-termini u l-kundizzjonijiet iddeterminati mid-detentur tad-data, bl-użu tad-data għal skopijiet oħra relatati mal-mobilità;
            
            
                     
                  
               
               (16)“utent aħħari” tfisser kwalunkwe utent tat-toroq, persuna fiżika jew ġuridika, li jkollha aċċess għas-servizzi ta’ informazzjoni dwar it-traffiku f’ħin reali;
            
            
               (17)“punt ta’ aċċess” tfisser interfaċċa diġitali fejn mill-inqas id-data elenkata fl-Anness, flimkien mal-metadata korrispondenti, isiru aċċessibbli għall-użu mill-ġdid tal-utenti tad-data, jew fejn is-sorsi u l-metadata ta’ din id-data jsiru aċċessibbli għall-użu mill-ġdid tal-utenti;
            
            
               (18)“metadata” tfisser deskrizzjoni strutturata tal-kontenut tad-data li tiffaċilita s-sejbien u l-użu ta’ din id-data;
            
            
               (19)“servizzi ta’ sejbien” tfisser servizzi li jippermettu t-tiftix tad-data mitluba bl-użu tal-kontenut tal-metadata korrispondenti u li juru tali kontenut;
            
         
         
            
               (20)“miżuri temporanji ta’ ġestjoni tat-traffiku” tfisser miżuri temporanji maħsuba biex isolvu tfixkil tat-traffiku partikolari u pereżempju, mfassla biex jikkontrollaw u jiggwidaw il-flussi tat-traffiku;
            
            
               (21)“pjanijiet ta’ ċirkolazzjoni tat-traffiku” tfisser miżuri permanenti ta’ ġestjoni tat-traffiku li jitfasslu mill-kontrolluri tat-traffiku biex jikkontrollaw u jiggwidaw il-flussi tat-traffiku b’rispons għal disturbi tat-traffiku permanenti jew rikorrenti;
            
            
               (22)“sinjali tat-traffiku” tfisser kwalunkwe sinjal, apparat, avviż tat-toroq jew marka tat-toroq li tidentifika periklu, tagħti parir lill-persuni dwar il-prekawzjonijiet li għandhom jittieħdu kontra tali periklu, tindika l-eżistenza ta’ regolament dwar it-toroq jew timplimenta tali regolament, skont il-Konvenzjoni ta’ Vjenna dwar is-Sinjali tat-Toroq;
            
            
               (23)“toroq primarji” tfisser triq barra miż-żoni urbani li tgħaqqad bliet jew reġjuni ewlenin, jew it-tnejn li huma, mhux ikklassifikati bħala parti min-network komprensiv trans-Ewropew tat-toroq jew bħala awtostrada; 
            
            
               (24)“toroq privati” tfisser triq li ma tkunx proprjetà ta’ awtorità pubblika tat-toroq jew tat-trasport, minbarra toroq li jkunu proprjetà ta’ awtorità pubblika tat-toroq jew tat-trasport iżda li jkunu assenjati lil entità privata fil-forma ta’ konċessjoni ta’ ġestjoni;
            
            
               (25)“data dwar l-infrastruttura” tfisser data li tiddeskrivi n-network tat-toroq jew il-faċilitajiet fuq jew tul in-network tat-toroq;
            
            
               (26)“data dwar ir-regolamenti u r-restrizzjonijiet” tfisser data li għandha x’taqsam ma’ regolament dwar it-traffiku jew ma’ restrizzjoni applikabbli għal vetturi fuq in-network tat-toroq;
            
            
               (27)“data dwar l-istat tan-network” tfisser data li tiddeskrivi sitwazzjonijiet temporanji li jistgħu jipprevjenu jew inaqqsu l-ivvjaġġar jew li tista’ tinforma lill-utent finali f’sitwazzjonijiet perikolużi;
            
            
               (28)“data dwar l-użu f’ħin reali tan-network” tfisser data li tiddeskrivi l-użu attwali tan-network tat-toroq u l-għażliet tal-użu fin-network tat-toroq;
            
            
               (29)“tipi kruċjali ta’ data” tfisser tipi ta’ data li jitqiesu kruċjali għall-benefiċċju ta’ affidabbiltà akbar tas-servizzi ta’ informazzjoni dwar it-traffiku f’ħin reali, l-appoġġ ta’ vjaġġar sikur u effiċjenti minn bieb sa bieb u servizzi ta’ mobilità futuri;
            
            
               (30)“data ġġenerata fil-vettura” tfisser kwalunkwe data maħluqa mill-vettura jew minn apparat abbord inkorporat fil-vettura jew f’apparati personali li joffru l-applikazzjonijiet tal-ITS waqt li l-vettura tkun qed tintuża;
            
            
               (31)“detentur ta’ data ġġenerata fil-vettura” tfisser kwalunkwe entità involuta fil-ġbir, fl-aggregazzjoni jew f’tipi oħra ta’ pproċessar ta’ data ġġenerata fil-vettura biex tissodisfa r-rekwiżiti ta’ privatezza;
            
            
               (32)“kundizzjonijiet FRAND (ġusti, raġonevoli u mhux diskriminatorji)” tfisser termini ta’ liċenzja nnegozjati b’rieda tajba, li jippermettu l-aċċess għal servizzi jew data bi skambju ma’ premju ġust, bl-istess termini jew termini simili kif iddeterminat ma’ utenti oħra.
            
            
               Artikolu 3
            
            
               Punti ta’ Aċċess Nazzjonali
            
            
               1.Kull Stat Membru għandu jistabbilixxi punt ta’ aċċess nazzjonali. Il-punt ta’ aċċess nazzjonali għandu jikkostitwixxi punt uniku ta’ aċċess għall-utenti tad-data għad-data elenkata fl-Anness, inklużi aġġornamenti tad-data, ipprovduti mid-detenturi tad-data kif imsemmi fl-Artikoli 4 sa 11 u li jikkonċernaw it-territorju ta’ Stat Membru partikolari.
            
            
               2.Il-punti ta’ aċċess nazzjonali jew komuni eżistenti li jkunu ġew stabbiliti biex jikkonformaw mal-Artikolu 3 tar-Regolament Delegat tal-Kummissjoni (UE) 2015/962 jew mar-rekwiżiti li jirriżultaw minn atti delegati oħra adottati skont id-Direttiva 2010/40/UE jistgħu jintużaw bħala punti ta’ aċċess nazzjonali għall-finijiet ta’ dan ir-Regolament jekk jitqiesu xierqa mill-Istati Membri.
            
            
               3.Il-punti ta’ aċċess nazzjonali għandhom jipprovdu servizzi ta’ sejbien lill-utenti tad-data, pereżempju servizzi li jippermettu t-tiftix tad-data mitluba bl-użu tal-kontenut tal-metadata korrispondenti u li juru tali kontenut.
            
            
               4.Id-detenturi tad-data pubbliċi u privati għandhom jiżguraw li jipprovdu l-metadata sabiex l-utenti tad-data jkunu jistgħu jiskopru u jużaw settijiet tad-data permezz ta’ punti ta’ aċċess nazzjonali.
            
            
               5.Żewġ Stati Membri jew aktar jistgħu jistabbilixxu punt ta’ aċċess komuni.
            
         
         
            
               6.Kwalunkwe entità li tipprovdi data permezz tal-Punt ta’ Aċċess Nazzjonali tista’ tagħmel dan permezz ta’ prokura f’konformità mal-ftehimiet applikabbli, pereżempju permezz ta’ bażi tad-data jew aggregatur ta’ partijiet terzi. Dan ma jeħlisx lid-detentur oriġinali tad-data mir-responsabbiltajiet fir-rigward tal-kwalità tad-data oriġinali li tkun qed tiġi pprovduta.
            
            
               Artikolu 4 
            
            
               L-aċċessibbiltà, l-iskambju u l-użu mill-ġdid tad-data dwar l-infrastruttura
            
            
               1.Bil-għan li jiġi ffaċilitat il-forniment ta’ servizzi ta’ informazzjoni dwar it-traffiku f’ħin reali li jkunu kompatibbli, interoperabbli u kontinwi madwar l-Unjoni, l-awtoritajiet tat-toroq, l-operaturi tat-toroq, l-operaturi tal-pedaġġi u l-partijiet ikkonċernati tal-irriċarġjar u tar-riforniment għandhom jipprovdu d-data dwar l-infrastruttura elenkata fl-Anness li jiġbru f’format standardizzat bħall-ispeċifikazzjoni tad-data tal-INSPIRE dwar in-networks tat-trasport, TN-ITS (CEN/TS17268 u l-verżjonijiet aġġornati li jiġu wara) jew DATEX II (EN 16157, CEN/TS 16157 u l-verżjonijiet aġġornati li jiġu wara). Kwalunkwe aġġornament għal din id-data għandu jitwettaq skont l-Artikolu 8. 
            
            
               Jekk iridu jiġu definiti standards addizzjonali jew alternattivi, għandhom japplikaw il-kundizzjonijiet li ġejjin:
            
            
               –L-Istati Membri għandhom jikkooperaw sabiex jiddefinixxu dawn l-istandards addizzjonali jew alternattivi;
            
            
               –il-formati diġitali li jinqraw mill-magni għandhom ikunu kompatibbli mal-istandards eżistenti msemmija fl-ewwel sentenza ta’ dan il-paragrafu.
            
            
               2.Id-data msemmija fil-paragrafu 1 u l-metadata korrispondenti li tinkludi informazzjoni dwar il-kwalità tagħha għandha tkun aċċessibbli għall-iskambju u l-użu mill-ġdid minn kwalunkwe utent tad-data fi ħdan l-Unjoni:
            
            
               (a)fuq bażi mhux diskriminatorja;
            
            
               (b)skont ir-rekwiżiti minimi ta’ kwalità li l-Istati Membri għandhom jaqblu dwarhom f’kooperazzjoni mal-partijiet ikkonċernati rilevanti;
            
            
               (c)f’perjodu ta’ żmien li jaqbel mal-użu affidabbli u effettiv tad-data biex tinħoloq informazzjoni dwar it-traffiku f’ħin reali;
            
            
               (d)permezz tal-punt ta’ aċċess nazzjonali jew komuni msemmi fl-Artikolu 3.
            
            
               3.L-utenti tad-data li jużaw id-data msemmija fil-paragrafu 1 u d-detenturi tad-data għandhom jikkollaboraw sabiex jiżguraw li kwalunkwe ineżattezza relatata mad-data tiġi indikata mingħajr dewmien lid-detentur tad-data li minnu toriġina d-data.
            
            
               Artikolu 5
            
            
               L-aċċessibbiltà, l-iskambju u l-użu mill-ġdid tad-data dwar ir-regolamenti u r-restrizzjonijiet
            
            
               1.Bil-għan li jiġi ffaċilitat il-forniment ta’ servizzi ta’ informazzjoni dwar it-traffiku f’ħin reali li jkunu kompatibbli, interoperabbli u kontinwi madwar l-Unjoni, l-awtoritajiet tat-toroq, l-operaturi tat-toroq u l-operaturi tal-pedaġġi għandhom jipprovdu d-data dwar ir-regolamenti u r-restrizzjonijiet elenkati fl-Anness li jiġbru fid-DATEX II (EN 16157, CEN/TS 16157 u l-verżjonijiet aġġornati li jiġu wara) jew fil-format TN-ITS (CEN/TS 17268 u l-verżjonijiet aġġornati li jiġu wara). Kwalunkwe aġġornament għal din id-data għandu jitwettaq skont l-Artikolu 9.
            
            
               Jekk iridu jiġu definiti standards addizzjonali jew alternattivi, għandhom japplikaw il-kundizzjonijiet li ġejjin:
            
            
               –L-Istati Membri għandhom jikkooperaw sabiex jiddefinixxu dawn l-istandards addizzjonali jew alternattivi;
            
            
               –il-formati diġitali li jinqraw mill-magni għandhom ikunu kompatibbli mal-istandards eżistenti msemmija fl-ewwel sentenza ta’ dan il-paragrafu.
            
            
               2.Id-data msemmija fil-paragrafu 1 u l-metadata korrispondenti li tinkludi informazzjoni dwar il-kwalità tagħha għandha tkun aċċessibbli għall-iskambju u l-użu mill-ġdid minn kwalunkwe utent tad-data fi ħdan l-Unjoni:
            
         
         
            
               (a)fuq bażi mhux diskriminatorja;
            
            
               (b)skont ir-rekwiżiti minimi ta’ kwalità li l-Istati Membri għandhom jaqblu dwarhom f’kooperazzjoni mal-partijiet ikkonċernati rilevanti;
            
            
               (c)f’perjodu ta’ żmien li jaqbel mal-użu affidabbli u effettiv tad-data biex tinħoloq informazzjoni dwar it-traffiku f’ħin reali;
            
            
               (d)permezz tal-punt ta’ aċċess nazzjonali jew komuni msemmi fl-Artikolu 3.
            
            
               3.L-utenti tad-data li jużaw id-data msemmija fil-paragrafu 1 u d-detenturi tad-data għandhom jikkollaboraw sabiex jiżguraw li kwalunkwe ineżattezza relatata mad-data tiġi indikata mingħajr dewmien lid-detentur tad-data li minnu toriġina d-data.
            
            
               4.Il-fornituri ta’ servizzi għandhom jipproċessaw u jinkludu, fis-servizzi rilevanti li jipprovdu, mingħajr kostijiet addizzjonali għall-utent finali, data dwar kwalunkwe pjan ta’ ċirkolazzjoni tat-traffiku u regolamenti u restrizzjonijiet tat-traffiku żviluppati mill-awtoritajiet kompetenti u magħmula aċċessibbli permezz tal-punt ta’ aċċess nazzjonali jew komuni f’format diġitali li jinqara minn magna. 
            
            
               Artikolu 6
            
            
               L-aċċessibbiltà, l-iskambju u l-użu mill-ġdid tad-data dwar l-istat tan-network
            
            
               1.Bil-għan li jiġi ffaċilitat il-forniment ta’ servizzi ta’ informazzjoni dwar it-traffiku f’ħin reali li jkunu kompatibbli, interoperabbli u kontinwi madwar l-Unjoni, l-awtoritajiet tat-toroq, l-operaturi tat-toroq, id-detenturi ta’ data ġġenerata fil-vettura u l-fornituri tas-servizzi għandhom jipprovdu d-data dwar l-istat tan-network elenkata fl-Anness li jiġbru fil-format tad-DATEX II (EN 16157, CEN/TS 16157 u l-verżjonijiet aġġornati li jiġu wara). Kwalunkwe aġġornament għal din id-data għandu jitwettaq skont l-Artikolu 10.
            
            
               Jekk iridu jiġu definiti standards addizzjonali jew alternattivi, għandhom japplikaw il-kundizzjonijiet li ġejjin:
            
            
               –L-Istati Membri għandhom jikkooperaw sabiex jiddefinixxu dawn l-istandards addizzjonali jew alternattivi;
            
            
               –il-formati diġitali li jinqraw mill-magni għandhom ikunu kompatibbli mal-istandards eżistenti msemmija fl-ewwel sentenza ta’ dan il-paragrafu.
            
            
               2.Id-data msemmija fil-paragrafu 1 u l-metadata korrispondenti li tinkludi informazzjoni dwar il-kwalità tagħha għandha tkun aċċessibbli għall-iskambju u l-użu mill-ġdid minn kwalunkwe utent tad-data fi ħdan l-Unjoni:
            
            
               (a)fuq bażi mhux diskriminatorja meta tiġi pprovduta mill-awtoritajiet tat-toroq u mill-operaturi tat-toroq;
            
            
               (b)skont ir-rekwiżiti minimi ta’ kwalità li l-Istati Membri għandhom jaqblu dwarhom f’kooperazzjoni mal-partijiet ikkonċernati rilevanti;
            
            
               (c)f’perjodu ta’ żmien li jaqbel mal-użu affidabbli u effettiv tad-data biex tinħoloq informazzjoni dwar it-traffiku f’ħin reali;
            
            
               (d)permezz ta’ punt ta’ aċċess nazzjonali jew komuni msemmi fl-Artikolu 3;
            
            
               (e)mingħajr ebda obbligu fuq id-detenturi ta’ data ġġenerata fil-vettura u fornituri privati tas-servizzi biex jagħtu aċċess għal kwalunkwe data tagħhom ma’ utenti privati tad-data jew jaqsmuha magħhom. L-iskambju u l-użu mill-ġdid tad-data tagħhom jistgħu jkunu soġġetti għal termini u kundizzjonijiet determinati mid-detentur privat tad-data. 
            
            
               3.L-utenti tad-data li jużaw id-data msemmija fil-paragrafu 1 u d-detenturi tad-data għandhom jikkollaboraw sabiex jiżguraw li kwalunkwe ineżattezza relatata mad-data tiġi indikata mingħajr dewmien lid-detentur tad-data li minnu toriġina d-data.
            
            
               4.Il-fornituri ta’ servizzi għandhom jipproċessaw u jinkludu, mingħajr kostijiet addizzjonali għall-utent finali, fis-servizzi rilevanti li jipprovdu, kwalunkwe miżura temporanja ta’ ġestjoni tat-traffiku żviluppata mill-awtoritajiet kompetenti u magħmula aċċessibbli permezz tal-punt ta’ aċċess nazzjonali jew komuni f’format diġitali li jinqara minn magna. 
            
         
         
            
               5.Sabiex tiġi pprovduta informazzjoni xierqa direttament lill-utenti finali u li jiġu ottimizzati l-manutenzjoni tat-toroq u s-sikurezza fit-toroq, l-awtoritajiet tat-toroq u l-operaturi tat-toroq jistgħu jitolbu lid-detenturi tad-data ġġenerata fil-vettura u lill-fornituri tas-servizzi biex jipprovdu t-tipi ta’ data dwar l-istat tan-network li jiġbru u jaġġornaw skont l-Artikolu 10. Meta, bi tweġiba għal talba minn awtorità tat-toroq jew operatur tat-toroq, id-detentur tad-data jagħmel id-data aċċessibbli, għandhom japplikaw il-kundizzjonijiet FRAND (Ġusti, Raġonevoli u Mhux Diskriminatorji). Id-data għandha tiġi pprovduta fil-format tad-DATEX II (EN 16157, CEN/TS 16157 u fil-verżjonijiet aġġornati li jiġu wara) jew fi kwalunkwe format diġitali li jinqara minn magna miftiehem mill-Istati Membri, akkumpanjata mill-metadata korrispondenti li tinkludi informazzjoni dwar il-kwalità tagħha.
            
            
               6.Id-data dwar l-istat tan-network li tkun ġiet arkivjata mill-awtoritajiet tat-toroq jew mill-operaturi tat-toroq tista’ tintuża għall-finijiet tal-ġestjoni tas-sikurezza fl-infrastruttura tat-toroq u tal-valutazzjonijiet tas-sikurezza fit-toroq madwar in-network kollu. Sakemm ma jkunx ipprojbit minn ftehimiet ta’ liċenzja, din id-data għandha ssir aċċessibbli għall-iskambju u l-użu mill-ġdid, fuq bażi mhux diskriminatorja, permezz tal-punt ta’ aċċess nazzjonali jew komuni msemmi fl-Artikolu 3.
            
            
               7.Fil-limiti tal-ftehimiet ta’ liċenzja applikabbli, id-data ta’ previżjoni dwar l-istat tan-network li tkun ġiet ikkomputata mill-awtoritajiet tat-toroq jew mill-operaturi tat-toroq, għandha ssir aċċessibbli għall-iskambju u l-użu mill-ġdid, fuq bażi mhux diskriminatorja, permezz tal-punt ta’ aċċess nazzjonali jew komuni msemmi fl-Artikolu 3.
            
            
               8.L-Istati Membri għandhom jikkollaboraw fuq id-definizzjoni ta’ standards komuni għall-iskambju u l-użu mill-ġdid tad-data msemmija fil-paragrafi 6 u 7.
            
            
               Artikolu 7
            
            
               L-aċċessibbiltà, l-iskambju u l-użu mill-ġdid tad-data dwar l-użu f’ħin reali tan-network
            
            
               1.Sabiex jiġi ffaċilitat il-forniment ta’ servizzi ta’ informazzjoni dwar it-traffiku f’ħin reali li jkunu kompatibbli, interoperabbli u kontinwi madwar l-Unjoni, l-awtoritajiet tat-toroq, l-operaturi tat-toroq, il-fornituri tas-servizzi, id-detenturi ta’ data ġġenerata fil-vettura u partijiet ikkonċernati relatati mal-irriċarġjar u mar-riforniment għandhom jipprovdu d-data dwar l-użu f’ħin reali tan-network elenkat fl-Anness li jiġbru fil-format tad-DATEX II (EN 16157, CEN/TS 16157 u l-verżjonijiet aġġornati li jiġu wara). Kwalunkwe aġġornament għal din id-data għandu jitwettaq skont l-Artikolu 11.
            
            
               Jekk iridu jiġu definiti standards addizzjonali jew alternattivi, għandhom japplikaw il-kundizzjonijiet li ġejjin:
            
            
               –L-Istati Membri għandhom jikkooperaw sabiex jiddefinixxu dawn l-istandards addizzjonali jew alternattivi;
            
            
               –il-formati diġitali li jinqraw mill-magni għandhom ikunu kompatibbli mal-istandards eżistenti msemmija fl-ewwel sentenza ta’ dan il-paragrafu.
            
            
               2.Id-data msemmija fil-paragrafu 1 u l-metadata korrispondenti li tinkludi informazzjoni dwar il-kwalità tagħha għandha tkun aċċessibbli għall-iskambju u l-użu mill-ġdid minn kwalunkwe utent tad-data fi ħdan l-Unjoni:
            
            
               (a)fuq bażi mhux diskriminatorja meta tiġi pprovduta mill-awtoritajiet tat-toroq u mill-operaturi tat-toroq;
            
            
               (b)skont ir-rekwiżiti minimi ta’ kwalità li l-Istati Membri għandhom jaqblu dwarhom f’kooperazzjoni mal-partijiet ikkonċernati rilevanti;
            
            
               (c)f’perjodu ta’ żmien li jaqbel mal-użu affidabbli u effettiv tad-data biex tinħoloq informazzjoni dwar it-traffiku f’ħin reali;
            
            
               (d)permezz ta’ punt ta’ aċċess nazzjonali jew komuni msemmi fl-Artikolu 3;
            
            
               (e)mingħajr ebda obbligu fuq id-detenturi ta’ data ġġenerata fil-vettura u fornituri privati tas-servizzi biex jagħtu aċċess għal kwalunkwe data tagħhom ma’ utenti privati tad-data jew jaqsmuha magħhom. L-iskambju u l-użu mill-ġdid tad-data tagħhom jistgħu jkunu soġġetti għal termini u kundizzjonijiet determinati mid-detentur privat tad-data. 
            
            
               3.Sabiex tiġi pprovduta informazzjoni xierqa direttament lill-utenti finali u biex jiġu ottimizzati l-ġestjoni tat-traffiku u s-sikurezza fit-toroq, l-awtoritajiet tat-toroq u l-operaturi tat-toroq jistgħu jitolbu lid-detenturi tad-data ġġenerata fil-vettura u lill-fornituri tas-servizzi biex jipprovdu t-tipi ta’ data dwar l-użu f’ħin reali tan-network li jiġbru u jaġġornaw skont l-Artikolu 11. Meta, bi tweġiba għal talba minn awtorità tat-toroq jew operatur tat-toroq, id-detentur tad-data jagħmel id-data aċċessibbli, għandhom japplikaw il-kundizzjonijiet FRAND (Ġusti, Raġonevoli u Mhux Diskriminatorji). Id-data għandha tiġi pprovduta fil-format tad-DATEX II (EN 16157, CEN/TS 16157 u fil-verżjonijiet aġġornati li jiġu wara) jew fi kwalunkwe format diġitali li jinqara minn magna miftiehem mill-Istati Membri, akkumpanjata mill-metadata korrispondenti li tinkludi informazzjoni dwar il-kwalità tagħha.
            
            
               4.Id-data dwar l-użu f’ħin reali tan-network li jkun ġie arkivjat mill-awtoritajiet tat-toroq jew mill-operaturi tat-toroq tista’ tintuża għall-finijiet tal-ġestjoni tas-sikurezza fl-infrastruttura tat-toroq u tal-valutazzjonijiet tas-sikurezza fit-toroq madwar in-network kollu. Sakemm ma jkunx ipprojbit minn ftehimiet ta’ liċenzja, din id-data għandha ssir aċċessibbli għall-iskambju u l-użu mill-ġdid, fuq bażi mhux diskriminatorja, permezz tal-punt ta’ aċċess nazzjonali jew komuni msemmi fl-Artikolu 3.
            
            
               5.Fil-limiti tal-ftehimiet ta’ liċenzja applikabbli, id-data ta’ previżjoni dwar l-użu f’ħin reali tan-network li tkun ġiet ikkomputata mill-awtoritajiet tat-toroq jew mill-operaturi tat-toroq, għandha ssir aċċessibbli għall-iskambju u għall-użu mill-ġdid fuq bażi mhux diskriminatorja, permezz tal-punt ta’ aċċess nazzjonali jew komuni msemmi fl-Artikolu 3.
            
            
               6.L-Istati Membri għandhom jikkollaboraw fuq id-definizzjoni ta’ standards komuni għall-iskambju u l-użu mill-ġdid tad-data msemmija fil-paragrafi 4 u 5.
            
         
         
            
               Artikolu 8
            
            
               L-aġġornament tad-data dwar l-infrastruttura
            
            
               1.L-aġġornamenti tad-data dwar l-infrastruttura għandhom jikkonċernaw, mill-inqas, dawn il-parametri li ġejjin:
            
            
               (a)it-tip ta’ data kif stabbilit fil-punt 1 tal-Anness ikkonċernat mill-aġġornament;
            
            
               (b)il-lok tal-kundizzjoni milquta mill-aġġornament;
            
            
               (c)it-tip ta’ aġġornament (modifika, inserzjoni jew tħassir);
            
            
               (d)id-deskrizzjoni tal-aġġornament, li jkun fiha l-valur(i) u l-qasam(oqsma) aġġornati u l-informazzjoni aġġornata, u fejn rilevanti, ir-raġunijiet għas-sostituzzjoni tal-valur(i) u l-qasam(oqsma) skaduti;
            
            
               (e)id-data meta d-data ġiet aġġornata;
            
            
               (f)id-data u l-ħin meta l-bidla f’kundizzjoni partikolari tkun seħħet jew hija ppjanata li sseħħ;
            
            
               (g)il-kwalità tal-aġġornament tad-data kif definita fir-rekwiżiti tal-kwalità li l-Istati Membri għandhom jaqblu dwarhom f’kooperazzjoni mal-partijiet ikkonċernati rilevanti.
            
            
               Il-lok tal-kundizzjoni kkonċernata mill-aġġornament għandu jiġi ddeterminat billi jintuża metodu standardizzat jew kwalunkwe metodu ieħor ta’ refenzjar dinamiku ta’ lokazzjoni aċċettat ġeneralment li jippermetti d-dekowdjar u l-interpretazzjoni ta’ dak il-lok.
            
            
               2.Id-detenturi tad-data rilevanti għandhom jiżguraw l-aġġornament tad-data dwar l-infrastruttura f’perjodu ta’ żmien li jkun jaqbel mal-użu affidabbli u effettiv tad-data f’servizzi ta’ informazzjoni dwar it-traffiku f’ħin reali u, fejn ikun magħruf u possibbli, jipprovdu dawk l-aġġornamenti lill-utenti tad-data minn qabel.
            
            
               3.Id-detenturi tad-data rilevanti għandhom jikkoreġu fil-ħin kwalunkwe ineżattezza misjuba minnhom fid-data tagħhom jew li tkun inġibditilhom l-attenzjoni għaliha minn kwalunkwe utent tad-data u utent finali.
            
            
               4.Meta l-produtturi tal-mapep diġitali u l-fornituri tas-servizzi jippreżentaw informazzjoni lill-utenti finali, huma għandhom jiżguraw li l-aġġornamenti rilevanti tad-data dwar l-infrastruttura jiġu pproċessati f’perjodu ta’ żmien li jkun jaqbel mal-użu affidabbli u effettiv tad-data fis-servizzi ta’ informazzjoni dwar it-traffiku f’ħin reali.
            
            
               Artikolu 9
            
            
               L-aġġornament tad-data dwar ir-regolamenti u r-restrizzjonijiet
            
            
               1.L-aġġornamenti tad-data dwar ir-regolamenti u r-restrizzjonijiet għandhom jikkonċernaw mill-inqas dawn il-parametri li ġejjin:
            
            
               (a)it-tip ta’ data kif stabbilit fil-punti 2 u 3 tal-Anness ikkonċernat mill-aġġornament;
            
            
               (b)il-lok tal-kundizzjoni milquta mill-aġġornament;
            
            
               (c)it-tip ta’ aġġornament (modifika, inserzjoni jew tħassir);
            
         
         
            
               (d)id-deskrizzjoni tal-aġġornament, inkluż il-perjodu ta’ okkorrenza tal-avveniment u l-kundizzjoni(jiet) imposti, pereżempju fuq ċerti tipi ta’ vetturi, ikkonċernati mill-aġġornament;
            
            
               (e)id-data meta d-data ġiet aġġornata;
            
            
               (f)id-data u l-ħin meta l-bidla f’kundizzjoni partikolari tkun seħħet jew hija ppjanata li sseħħ;
            
            
               (g)il-kwalità tal-aġġornament tad-data kif definita fir-rekwiżiti tal-kwalità li l-Istati Membri għandhom jaqblu dwarhom f’kooperazzjoni mal-partijiet ikkonċernati rilevanti.
            
            
               Il-lok tal-kundizzjoni kkonċernat mill-aġġornament għandu jiġi ddeterminat billi jintuża metodu standardizzat jew kwalunkwe metodu ieħor ta’ refenzjar dinamiku ta’ lokazzjoni aċċettat ġeneralment li jippermetti d-dekowdjar u l-interpretazzjoni ta’ dan il-lok mingħajr ambigwità.
            
            
               2.Id-detenturi tad-data rilevanti għandhom jiżguraw l-aġġornament tad-data dwar ir-regolamenti u r-restrizzjonijiet f’perjodu ta’ żmien li jkun jaqbel mal-użu affidabbli u effettiv tad-data fis-servizzi ta’ informazzjoni dwar it-traffiku f’ħin reali u, fejn ikun magħruf u possibbli, jipprovdu dawn l-aġġornamenti lill-utenti tad-data minn qabel.
            
            
               3.Id-detenturi tad-data rilevanti għandhom jikkoreġu fil-ħin kwalunkwe ineżattezza misjuba minnhom fid-data tagħhom jew li tkun inġibditilhom l-attenzjoni għaliha minn kwalunkwe utent tad-data u utent finali.
            
            
               4.Meta l-produtturi tal-mapep diġitali u l-fornituri tas-servizzi jippreżentaw informazzjoni lill-utenti finali, huma għandhom jiżguraw li l-aġġornamenti rilevanti tad-data dwar ir-regolamenti u r-restrizzjonijiet jiġu pproċessati f’perjodu ta’ żmien li jkun jaqbel mal-użu affidabbli u effettiv tad-data fis-servizzi ta’ informazzjoni dwar it-traffiku f’ħin reali.
            
            
               5.L-informazzjoni dwar it-traffiku f’ħin reali għandha tiġi mmodifikata b’mod xieraq jew rtirata mill-aktar fis possibbli wara li l-istatus tad-data kkonċernata jkun inbidel.
            
            
               Artikolu 10
            
            
               L-aġġornament tad-data dwar l-istat tan-network
            
            
               1.L-aġġornamenti tad-data dwar l-istat tan-network għandhom jikkonċernaw mill-inqas dawn il-parametri li ġejjin:
            
            
               (a)it-tip ta’ data dwar it-traffiku kif stabbilit fil-punti 4 u 5 tal-Anness ikkonċernat mill-aġġornament u, fejn hu xieraq, deskrizzjoni qasira tiegħu;
            
            
               (b)il-lok tal-avveniment jew il-kundizzjoni kkonċeranata mill-aġġornament;
            
            
               (c)il-perjodu tal-okkorrenza tal-avveniment jew il-kundizzjoni kkonċernata mill-aġġornament;
            
            
               (d)il-kwalità tal-aġġornament tad-data kif definita fir-rekwiżiti tal-kwalità li l-Istati Membri għandhom jaqblu dwarhom f’kooperazzjoni mal-partijiet ikkonċernati rilevanti.
            
            
               Il-lok tal-avveniment jew tal-kundizzjoni kkonċernata mill-aġġornament għandu jiġi ddeterminat billi jintuża metodu standardizzat jew kwalunkwe metodu ieħor ta’ refenzjar dinamiku ta’ lokazzjoni aċċettat ġeneralment li jippermetti d-dekowdjar u l-interpretazzjoni ta’ dan il-lok mingħajr ambigwità.
            
            
               2.Id-detenturi tad-data rilevanti għandhom jiżguraw l-aġġornament tad-data dwar l-istat tan-network f’perjodu ta’ żmien li jkun jaqbel mal-użu affidabbli u effettiv tad-data f’servizzi ta’ informazzjoni dwar it-traffiku f’ħin reali u, fejn ikun magħruf u possibbli, jipprovdu dawn l-aġġornamenti minn qabel.
            
            
               3.Id-detenturi tad-data rilevanti għandhom jikkoreġu fil-ħin kwalunkwe ineżattezza misjuba minnhom fid-data tagħhom jew li tkun inġibditilhom l-attenzjoni għaliha minn kwalunkwe utent tad-data u utent finali.
            
            
               4.L-informazzjoni dwar it-traffiku f’ħin reali għandha tiġi mmodifikata b’mod xieraq jew irtirata mill-aktar fis possibbli wara li l-istatus tad-data kkonċernata jkun inbidel.
            
         
         
            
               5.Meta l-fornituri tas-servizzi jippreżentaw informazzjoni lill-utenti finali, huma għandhom jiżguraw li l-aġġornamenti rilevanti tad-data dwar l-istat tan-network jiġu pproċessati f’perjodu ta’ żmien li jkun jaqbel mal-użu affidabbli u effettiv tad-data fis-servizzi ta’ informazzjoni dwar it-traffiku f’ħin reali.
            
            
               Artikolu 11
            
            
               L-aġġornament tad-data dwar l-użu f’ħin reali tan-network
            
            
               1.L-aġġornamenti tad-data dwar l-użu f’ħin reali tan-network għandhom jinkludu mill-inqas il-parametri li ġejjin:
            
            
               (a)it-tip ta’ data dwar it-traffiku kif stabbilit fil-punt 6 tal-Anness ikkonċernat mill-aġġornament u, fejn xieraq, deskrizzjoni qasira tiegħu;
            
            
               (b)il-lok tal-avveniment jew il-kundizzjoni kkonċernata mill-aġġornament;
            
            
               (c)il-kwalità tal-aġġornament tad-data kif definita fir-rekwiżiti tal-kwalità li l-Istati Membri għandhom jaqblu dwarhom f’kooperazzjoni mal-partijiet ikkonċernati rilevanti.
            
            
               Il-lok tal-avveniment jew tal-kundizzjoni kkonċernata mill-aġġornament għandu jiġi ddeterminat billi jintuża metodu standardizzat jew kwalunkwe metodu ieħor ta’ refenzjar dinamiku ta’ lokazzjoni aċċettat ġeneralment li jippermetti d-dekowdjar u l-interpretazzjoni ta’ dan il-lok mingħajr ambigwità.
            
            
               2.L-informazzjoni dwar it-traffiku f’ħin reali għandha tiġi mmodifikata b’mod xieraq jew irtirata mill-aktar fis possibbli wara li l-istatus tad-data kkonċernata jkun inbidel.
            
            
               3.Meta l-fornituri tas-servizzi jippreżentaw informazzjoni lill-utenti finali, huma għandhom jiżguraw li l-aġġornamenti tad-data dwar l-użu f’ħin reali tan-network jiġu pproċessati f’perjodu ta’ żmien li jkun jaqbel mal-użu affidabbli u effettiv tad-data fis-servizzi ta’ informazzjoni dwar it-traffiku f’ħin reali.
            
            
               Artikolu 12
            
            
               Valutazzjoni tal-konformità
            
            
               1.L-Istati Membri għandhom jivvalutaw jekk ir-rekwiżiti stabbiliti fl-Artikoli 3 sa 11 humiex issodisfati mid-detenturi tad-data u mill-utenti tad-data li għalihom japplikaw dawn l-Artikoli f’konformità mal-paragrafi 2 u 3.
            
            
               2.Sabiex jipproċedu għall-valutazzjoni, l-awtoritajiet kompetenti tal-Istati Membri jistgħu jitolbu lil kwalunkwe detentur tad-data u utent tad-data d-dokumenti li ġejjin:
            
            
               (a)deskrizzjoni tad-data, il-mapep diġitali jew is-servizzi ta’ informazzjoni dwar it-traffiku f’ħin reali li jipprovdu, kif ukoll l-informazzjoni dwar il-kwalità tagħhom u l-kundizzjonijiet ta’ użu mill-ġdid ta’ din id-data;
            
            
               (b)dikjarazzjoni bbażata fuq l-evidenza ta’ konformità mar-rekwiżiti stabbiliti fl-Artikoli 3 sa 11.
            
            
               3.L-Istati Membri għandhom, b’mod każwali, jeżaminaw il-korrettezza tad-dikjarazzjonijiet imsemmija fil-punt (b) tal-paragrafu 2.
            
            
               Artikolu 13
            
            
               Rapportar
            
            
               1.Sa mhux aktar tard mill-1 ta’ Jannar 2023, l-Istati Membri għandhom jipprovdu lill-Kummissjoni bil-lista u bil-viżwalizzazzjoni tal-mapep tat-toroq inklużi fin-network primarju tat-toroq.
            
         
         
            
               2.L-Istati Membri għandhom jipprovdu lill-Kummissjoni bl-informazzjoni li ġejja bħala parti mir-rapporti ta’ progress previsti fl-Artikolu 17(3) tad-Direttiva 2010/40/UE:
            
            
               (a)il-progress li sar f’termini ta’ aċċessibbiltà, skambju u użu mill-ġdid tat-tipi ta’ data stabbiliti fl-Anness;
            
            
               (b)il-kamp ta’ applikazzjoni ġeografiku tad-data aċċessibbli permezz tal-Punt ta’ Aċċess Nazzjonali, il-bidliet fin-network primarju tat-toroq u fil-kontenut tad-data tas-servizzi ta’ informazzjoni dwar it-traffiku f’ħin reali u l-kwalità tagħhom, inklużi l-kriterji użati għad-definizzjoni ta’ din il-kwalità u l-mezzi użati għall-monitoraġġ tagħha;
            
            
               (c)ir-riżultati tal-valutazzjoni tal-konformità msemmija fl-Artikolu 12 bir-rekwiżiti stabbiliti fl-Artikoli 3 sa 11;
            
            
               (d)fejn rilevanti, deskrizzjoni tal-bidliet fil-punt nazzjonali jew il-punt komuni ta’ aċċess.
            
            
               Artikolu 14
            
            
               Dispożizzjonijiet tranżizzjonali 
            
            
               Għal perjodu tranżizzjonali li jintemm fil-31 ta’ Diċembru 2027, l-obbligi relatati mat-tipi ta’ data skont il-punti 1, 3, 5 u 6 tal-Anness ma għandhomx japplikaw fir-rigward ta’ toroq għajr dawn li ġejjin:
            
            
               (a)network komprensiv trans-Ewropew tat-toroq;
            
            
               (b)awtostradi oħra mhux inklużi f’network tat-toroq trans-Ewropew komprensiv;
            
            
               (c)toroq primarji.
            
            
               Artikolu 15
            
            
               Tħassir
            
            
               Ir-Regolament ta' Delega (UE) Nru 2015/962 jitħassar mill-1 ta’ Jannar 2025.
            
            
               Artikolu 16
            
            
               Dħul fis-seħħ u applikazzjoni
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan għandu japplika mill-1 ta’ Jannar 2025.
            
            
               Madankollu, l-Artikolu 13 għandu japplika mill-1 ta’ Jannar 2023.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
         
         
            
               Magħmul fi Brussell, 2.2.2022
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        
                  https://ec.europa.eu/transport/sites/default/files/legislation/c20188264_en.pdf
                   
               
               
                  
                     (2)
                  
                        
                  https://ec.europa.eu/info/about-european-commission/service-standards-and-principles/transparency_mt
                   
               
               
                  
                     (3)
                  
                        COM/2020/789 final.
               
               
                  
                     (4)
                  
                        
                  https://ec.europa.eu/transport/themes/its/studies/its_mt
               
               
                  
                     (5)
                  
                        
                  https://ec.europa.eu/transparency/expert-groups-register/screen/expert-groups/consult?lang=mt&groupID=1941
               
               
                  
                     (6)
                  
                        Id-Direttiva 2014/94/UE tal-Parlament Ewropew u tal-Kunsill tat-22 ta’ Ottubru 2014 dwar l-installazzjoni ta’ infrastruttura tal-karburanti alternattivi (ĠU L 307, 28.10.2014, p. 1–20).
               
               
                  
                     (7)
                  
                        
                  https://datex2.eu/
               
               
                  
                     (8)
                  
                        
                  https://inspire.ec.europa.eu/
               
               
                  
                     (9)
                  
                        
                  https://tn-its.eu/
                   
               
               
                  
                     (10)
                  
                        Id-Direttiva 2008/96/KE tal-Parlament Ewropew u tal-Kunsill tad-19 ta’ Novembru 2008 dwar il-ġestjoni tas-sikurezza fl-infrastruttura tat-toroq (ĠU L 319, 29.11.2008, p. 59).
               
               
                  
                     (11)
                  
                        Id-Direttiva 2010/40/UE tal-Parlament Ewropew u tal-Kunsill tas-7 ta’ Lulju 2010 dwar il-qafas għall-varar ta’ Sistemi ta’ Trasport Intelliġenti fil-qasam tat-trasport bit-triq u għall-interkonnessjonijiet ma’ modi oħrajn ta’ trasport (ĠU L 207, 6.8.2010, p. 1).
               
               
                  
                     (12)
                  
                        Ir-Regolament ta’ Delega tal-Kummissjoni (UE) Nru 885/2013 tal-15 ta’ Mejju 2013 li jissuplimenta d-Direttiva ITS 2010/40/UE tal-Parlament Ewropew u tal-Kunsill fir-rigward tal-forniment ta’ servizzi ta’ informazzjoni għal postijiet tal-parkeġġ sikuri u siguri għat-trakkijiet u l-vetturi kummerċjali (ĠU L 247, 18.9.2013, p. 1).
               
               
                  
                     (13)
                  
                        Ir-Regolament ta’ Delega tal-Kummissjoni (UE) Nru 886/2013 tal-15 ta’ Mejju 2013 li jissupplimenta d-Direttiva 2010/40/UE tal-Parlament Ewropew u tal-Kunsill fir-rigward tad-data u l-proċeduri għall-forniment, fejn possibbli, ta’ informazzjoni minima universali dwar it-traffiku stradali marbuta mas-sikurezza b’xejn lill-utenti (ĠU L 247, 18.9.2013, p. 6).
               
               
                  
                     (14)
                  
                        Id-Direttiva (UE) 2019/1024 tal-Parlament Ewropew u tal-Kunsill tal-20 ta’ Ġunju 2019 dwar id-data miftuħa u l-użu mill-ġdid tal-informazzjoni tas-settur pubbliku (ĠU L 172, 26.6.2019, p. 56–83).
               
               
                  
                     (15)
                  
                        Id-Direttiva 2007/2/KE tal-Parlament Ewropew u tal-Kunsill tal-14 ta’ Marzu 2007 li tistabbilixxi Infrastruttura għall-Informazzjoni Ġeografika fil-Komunità Ewropea (INSPIRE) (ĠU L 108, 25.4.2007, p. 1).
               
               
                  
                     (16)
                  
                        Ir-Regolament tal-Kummissjoni (UE) Nru 1089/2010 tat-23 ta’ Novembru 2010 li jimplimenta d-Direttiva 2007/2/KE tal-Parlament Ewropew u tal-Kunsill fir-rigward tal-interoperabbiltà tas-settijiet ta’ data u servizzi ġeografiċi (ĠU L 323, 8.12.2010, p. 11).
               
               
                  
                     (17)
                  
                        Ir-Regolament (UE) Nru 1315/2013 tal-Parlament Ewropew u tal-Kunsill tal-11 ta’ Diċembru 2013 dwar linji gwida tal-Unjoni għall-iżvilupp tan-network trans-Ewropew tat-trasport u li jħassar id-Deċiżjoni Nru 661/2010/UE (ĠU L 348, 20.12.2013, p. 1).
               
               
                  
                     (18)
                  
                        Ir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data (ĠU L 119, 4.5.2016, p. 1).
               
               
                  
                     (19)
                  
                        Id-Direttiva (UE) 2019/1024 tal-Parlament Ewropew u tal-Kunsill tal-20 ta’ Ġunju 2019 dwar id-data miftuħa u l-użu mill-ġdid tal-informazzjoni tas-settur pubbliku (ĠU L 172, 26.6.2019, p. 56–83).
               
               
                  
                     (20)
                  
                        Id-Direttiva (UE) 2019/520 tal-Parlament Ewropew u tal-Kunsill tad-19 ta’ Marzu 2019 dwar l-interoperabilità tas-sistemi elettroniċi ta’ pedaġġ u l-faċilitazzjoni tal-iskambju transfruntier ta’ informazzjoni dwar in-nuqqas ta’ ħlas ta’ tariffi tat-triq fl-Unjoni, (ĠU L 91, 29.3.2019, p. 45).
               
            
      
    ---documentbreak--- 
      
         
         
            
               ANNESS
            
            
                (kif imsemmi fl-Artikoli  2, 3, 4, 5, 6, 7, 8, 9, 10, 11, 13 u 14)
            
            
            
               (1)It-tipi ta’ data dwar l-infrastruttura:
            
            
               (a)links tan-network tat-toroq u l-attributi fiżiċi tagħhom:
            
            
               (i) ġeometrija; 
            
            
               (ii) wisa' tat-triq;
            
            
               (iii) għadd ta’ korsiji;
            
            
               (iv) gradjenti;
            
            
               (v) ġunzjonijiet; 
            
            
               (b)klassifika tat-toroq;
            
            
               (c)lok tal-istazzjonijiet ta' pedaġġ;
            
            
               (d)lok taz-zoni ta’ servizz u zoni ta’ mistrieħ;
            
            
               (e)lok ta' punti tal-iċċarġjar tal-vetturi elettriċi u l-kundizzjonijiet għall-użu tagħhom;
            
            
               (f)lok ta’ stazzjonijiet ta' gass naturali kompressat, gass naturali likwifikat, gass tal-pitrolju likwifikat;
            
            
               (g)lok tal-punti ta’ riforniment u l-istazzjonijiet għat-tipi l-oħra kollha ta’ fjuwil;
            
            
               (h)lok ta' żoni ta' kunsinna.
            
            
            
               (2)It-tipi kruċjali ta’ data dwar ir-regolamenti u r-restrizzjonijiet: 
            
         
         
            
               (a)regolamenti tat-traffiku statiku u dinamiku, fejn applikabbli:
            
            
               (i) kundizzjonijiet tal-aċċess għall-mini;
            
            
               (ii) kundizzjonijiet tal-aċċess għall-pontijiet;
            
            
               (iii) restrizzjonijiet ta' aċċess permanenti;
            
            
               (iv) limiti tal-veloċità;
            
            
               (v) regolamenti dwar il-kunsinna tal-merkanzija;
            
            
               (vi) projbizzjonijiet għas-sorpass fuq vetturi tqal tal-merkanzija;
            
            
               (vii) restrizzjonijiet fuq il-piż/it-tul/il-wisa’/l-għoli; 
            
            
               (viii) toroq one-way;
            
            
               (ix) limiti tar-restrizzjonijiet, projbizzjonijiet jew obbligi mal-validità żonali, status ta’ aċċess attwali u kundizzjonijiet għaċ-ċirkolazzjoni f’żoni tat-traffiku regolati;
            
            
               (x) direzzjoni ta' vjaġġ fuq korsiji riversibbli;
            
            
               (b)pjanijiet għaċ-ċirkolazzjoni tat-traffiku;
            
            
            
               (3)It-tipi kruċjali ta’ data dwar ir-regolamenti u r-restrizzjonijiet:
            
            
               (a)Il-lok u l-identifikazzjoni tas-sinjali tat-traffiku li jirriflettu r-regolamenti tat-traffiku u li jidentifikaw il-perikli:
            
            
               (i) kundizzjonijiet tal-aċċess għall-mini;
            
            
               (ii) kundizzjonijiet tal-aċċess għall-pontijiet;
            
            
               (iii) restrizzjonijiet ta' aċċess permanenti; 
            
            
               (iv) sinjali oħra tat-traffiku li jirriflettu r-regolamenti tat-traffiku;
            
            
               (b)regolamenti tat-traffiku statiku u dinamiku, fejn applikabbli, għajr regolamenti tat-traffiku msemmija fil-punt (2); 
            
         
         
            
               (c)identifikazzjoni ta' toroq b'pedaġġ, applikabbli għal ħlasijiet fissi mill-utent u l-metodi ta' ħlasijiet disponibbli (inklużi kanali tal-bejgħ bl-imnut u metodi ta’ twettiq);
            
            
               (d)pedaġġi tat-toroq varjabbli u metodi ta’ pagament disponibbli, inkluż kanali tal-bejgħ u metodi ta’ twettiq.
            
            
            
               (4)It-tipi kruċjali ta’ data dwar l-istat tan-network:
            
            
               (a)toroq magħluqa;
            
            
               (b)korsiji magħluqa;
            
            
               (c)xogħlijiet tat-toroq;
            
            
               (d)miżuri ta' ġestjoni tat-traffiku temporanji.
            
            
            
               (5)It-tipi oħra ta’ data dwar l-istat tan-network:
            
            
               (a)pontijiet magħluqa;
            
            
               (b)aċċidenti u inċidenti;
            
            
               (c)kundizzjonijiet ħżiena fit-toroq;
            
            
               (d)kundizzjonijiet tat-temp li jaffettwaw il-wiċċ tat-triq u l-viżibbiltà.
            
            
            
               (6)It-tipi ta’ data dwar l-użu fil-ħin reali tan-network:
            
            
               (a)volum tat-traffiku;
            
            
               (b)veloċità tat-traffiku;
            
            
               (c)lok u t-tul ta’ kjuwijiet tat-traffiku;
            
            
               (d)ħinijiet tat-trasport;
            
         
         
            
               (e)ħinijiet ta’ stennija fil-punti ta' qsim tal-fruntieri;
            
            
               (f)disponibbiltà ta’ żoni ta’ kunsinna;
            
            
               (g)disponibbiltà ta' punti għall-iċċarġjar tal-vetturi elettriċi;
            
            
               (h)disponibbiltà tal-punti ta’ riforniment u tal-istazzjonijiet għat-tipi l-oħra kollha ta’ fjuwil;
            
            
               (i)prezz tal-iċċarġjar/riforniment ta’ fjuwil ad hoc .